c: text/html

text:
बेगूसराय। 23 दिसम्बर। गामक पोखरि - तालाब मे खेल-खेलमे हेलै बाली बेगूसराय केर बेबी कुमारी अंतरराष्ट्रीय आधुनिक पेंटाथलान संघ दिस से गोवा म' आयोजित यूनियन इंटरनेशनल डे पेंटाथलॉन मॉर्डन बैथलॉन वर्ल्ड-2016 म' गोल्ड मेडल जीत मिथिलाक संगे संग पूरा देशक नाम रोशन केलीह।
एक गरीब मुछआरा केर बेटी बेबी कुमारी गामक तालाब सँ हेलब सीख आय अंतरराष्ट्रीय स्तर पर अप्पन पहचान बनेलीह। गरीबी आर मुफलिसी केर बीच करबाक चाहत आय बेबी कुमारी के ओ पहचान देलन्हि जे बहुत कम लोग क' नसीब होयत अछि।
19 सँ 21 आयु वर्ग केर महिला श्रेणी मे भारत केर बेबी आर राजस्थान के एक युवती हिस्सा लेलन्हि, जाहिमे बेबी क' ई कामयाबी हासिल बेलन्हि। अब बेबी केर इच्छा 2018 म' होमै बला ओलंपिक मे हिस्सा लेबाक छैन्ह। बेबी केर एहि कामयाबी से नहि सिर्फ हुनक माता-पिता बल्कि पूरा गाम में खुशीक माहौल अछि।

robotstxt: allowed

filter: keep


text:
फेर पुछबनि
पतझाड़ - जगदीश प्रसाद मण्डल
(लघुकथा संग्रह) पार्ट टू
राकेश आ मुकेश गामेक हाइ स्कूलक वर्ग
दसममे पढ़ैत। एक तँ एक उमेरिया तैपर दुनूक मात्रिक एके गाम तँए सम्बन्ध आरो
बेसी गाढ़। गाढ़ सम्बन्ध तँ वएह ने भेल जे झगड़ा-मिलान संगे एक
रहैए। तेतबे किए तहूसँ बेसी होइए। तीत-मीठ दुनू संगे रहैए। तँए कि सनाबटा कऽ डलना तरकारी जे
मसल्ला सभकेँ एकबट कऽ दइ छै, से भऽ जाइ छै? नै! से नै होइ छै। होइ छै ई जे समए आ जगह पाबि वएह तीत
होइए आ समए-जगह
पाबि वएह मीठ होइए।
दस घंटी पढ़ाइक बीच नअम घंटीक पढ़ाइ शुरू
भेल। शिक्षक आबि जमीनक सर्वेक विषय पढ़बए लगला। जलिआएल विषय तँए आन शिक्षक जकाँ
धुर-झाड़ तँ
नै बाजि पबथि मुदा मन पाड़ि-पाड़ि बजने विद्यार्थी सभकेँ अकछाइत बूझि पड़लनि। मन
मोड़ैले बजला-
“जोरू जमीन जोरकेँ नै तँ केकरो औरकेँ।”
लयवद्ध पाँति तँए विद्यार्थी एकाग्र
भेल। मुदा अपन विषयक नांगरि पकड़ि पुन: शिक्षक सर्वेक विषय पकड़ि लेलनि।
छुट्टीक घंटी बजल। सभ विदा भेल। विद्यालयक
आँगनक झुण्ड पतराइते राकेश-मुकेश एकठाम भेल। झुण्डक हल्लो कमल। गप-सप्प करैक मौसम
पाबि राकेश बाजल-
“जोरू जमीन जोरकेँ, नै तँ केकरो औरकेँ।”
बजैक कारण राकेशक मनमे रहै जे मास्टर
साहैबक पढ़ौल ओहिना मन अछि। उनटबैत मुकेश बाजल-
“छुच्छे पाँति बजने हेतौ, कह तँ ओकर माने
की भेल?”
मुकेशक चाइलेंजकेँ राकेश केना नै स्वीकारैत।
बाजल-
“घरवाली आ खेत-पथार तागतिक छिऐ जे हर्ही-सुर्ही नै सम्हारि
पौत।”
गपक क्रमक नांगरि पकड़ि मुकेश बाजल-
“जहिना सुरेबगरहा लेल सुरेबगरही घरवाली होइ छै तहिना
नेंगरा लेल नेंगरीओ होइ छै, तखनि केना बुझलेँ।”
दुनूक बीच प्रश्नपर रग्गड़ नै होइत, नीक-बेजाएक सीमापर
हरदा-हरदी
कहि मानि लैत। राकेश मानैत बाजल-
“तूँ की बुझहै छीही, बाज।”
राकेशक बात सुनि मुकेशक मनमे खुशी उपकल।
खुशीओ केना नै उपकैत, केतौ बिनु पुछनौं ढाकीक-ढाकी बात छिड़िआइत
रहैए आ केतौ सुनिनिहार स्वयं जिज्ञासु होइए। बाजल-
“खेत-पथारक संग जेकर जोर भेल अछि ओकरे ने ओ भेल आकि
दोसराक?”
ओना अखनि धरि राकेश-मुकेश अपना
मतभेदकेँ अपन विवेके फरिछा लैत छल मुदा से नै भेल। रक्का-टोकी शुरू भेल, रंग-बिरंगक शब्दवाण
चलए लगल। विद्यालयसँ घर लग दुनू पहुँच गेल मुदा फरिछाएल नै। अंतमे दुनू सहमत भेल
जे काल्हि ओही मास्टर साहैबकेँ फेर पुछबनि।¦¦¦
३१ जनवरी २०१४
माघक घूर
नरक निवारण पावनि अन्हरिया चतुरदसीक
दिन, सतैहिया
शीतलहरी अपन कड़कड़ाएल मस्त जुआनी पाबि पछिया हवाक संग विहुँसैत गतिये गुनगुनाइत
बहि रहल छल। ओना दुनू मीलि दिन-राति बहैत मुदा भोरहरबामे आबि आरो विकराल रूप
पकड़ि लैत। विकरालक पाछू तेज हवा बहब नै मौसमक अपन सकल-सरूप अछि। दिनमे
कनी-मनी तँ
सुरूजक असरि पाबि कमबो करैत मुदा रातिक चारिम पहर अबैत-अबैत ऊहो असरि
हारि-थाकि, जहिना धारक किनछरिक
मरियाएल पानि कतवाहि पकडि चलैत तहिना कतवाहि पकड़ि नेने अछि। पाँच थान
मालबला रघवा कक्काक सिरसिराएल मन सीरको तरमे सिरसि कऽ तरसि रहल छन्हि। कनारथपर
असुआएल बैसल नजरि नोर सिरजि रहल छन्हि। सिरजि रहल छन्हि अपन जिनगीक बेथा-कथा। तेहेन
बीखाह समए भऽ गेल अछि जे जहिना माटिक पँखाएल दिवारकेँ कुदि-कुदि बेंग
मुँहसँ पकड़ि सुगबुगाइओ ने दैत तहिना अन्हार इजोत बीछि-बीछि बिछौन
केने जा रहल अछि।
देह परहक सीरक उतारि रघवा काका जिनगीक
समर भूमि लेल मन बनबए लगला। जँ लड़ि मरब तैयो दुखेक निवारण जँ जीवित रहब तैयो
सएह। आखिर पाँचो थानक पोसिनिहारो तँ छीहे। ओकरा मुँहमे कोनो बाेल छै जे अपन
बेथाक कथा कहत। ओना कहियो काल खेबा-पीबा लेल आकि अनठिया जीव-जन्तु देखि
आकि दुहै-गाड़ै
काल मुँह खोलैए मुदा मनुख जकाँ तँ नै कहि सकैए। नहियोँ कहत तैयो तँ एते बुझबे
करै छी जे अखनि जे दुरकाल समए अछि तइमे की सभ शक्तिशाली अछि। जाधरि हथियार
नै पकड़ाइ छै ताधरि शक्तिहीनो शक्तिशाली होइते अछि। सुकाल पाबि भलहिं वएह
शक्तिहीन शक्तिशाली किए ने बनि जाए मुदा कुकाल तँ कुकाल छिऐ जेकरा मुँहमे
अवाज भलहिं होउ,
मुदा जेकरा बोल नै छै ओ अपन बेथाक कथा कहिये केकरा सकैए। देह लगा मारब छोड़ि
उपैये दोसर की छै। मुदा जानसँ जाए आकि सोग-रोगसँ पकड़ाए, अपन जिनगीक संग
हमरो जिनगी तँ तोड़बे करत। टुटैत जिनगी देखि मन थकथकेलनि। थकथकाएल मन
बुदबुदेलनि। जिनगी टुटि कऽ फेरि ओहिना खसि पड़त जहिना दस बरख पहिने छल। जे
दस बर्खक बीच ज्ञान-कर्मक संग कठिन श्रम केला पछाति भेटल, ओ छीना रहल अछि, छीना जाएत। मुदा
बँचाइओ तँ नहियेँ सकै छी। टुटैत मनकेँ हुथैत विचार कहलकनि-
“की यएह सोचि एते समैओ आ श्रमो गमेलौं जे छनेमे छनाक भऽ जाए? जखनि जिनगीए
टुटि कऽ खसि पड़त तखनि कोन जिनगी लऽ कऽ ठाढ़ रहब!”
अनायास उत्साह जगलनि। जहिना सूतल
लोककेँ साँस भलहिं चलैत रहौ मुदा रहै तँ निष्प्राणे अछि। तँए कि ओकरा मरलो तँ
नहियेँ मानल जाएत। अहुना तँ लोकक नीन टुटबो करैए, तोड़लो जाइ छै आ
तोड़ाएलो जाइ छै। उठल उत्साह धकललकनि। देह परहक सीरक ओछाइनपर उनटा दुनू कानकेँ
तौनीक मुरेठा बान्हि चद्दरि ओढ़लनि। दुनू डेनो आ दुनू पएरो बैसले-बैसल झाड़ि कऽ
सोझ केलनि। सोझ होइते हल्लुकपर पहुँचिते उत्साह सकसकेलनि। विचार जगलनि, जगिते विचार
मन फुड़फुड़ेलनि। बारहो मासक बारहो रूप अछि जे अरूप-सरूप दुनू अछि।
ओहिक बीच ने जिनगीओ अछि। ओही जिनगीक जनक ने मनुख छी। तखनि लगले हारि मानि लेब
पीठ देखाएब भेल। नै पीठ देखाएब तँ जिनगीक हारि भेल। केना लगले सेहो मानि लेब। जँ
लगले मानि लेब तँ केकरा लेल मानि लेब, रहबे के करत जे तेकरा लेल मानि लेब। उठि
कऽ रघवा काका ओछानइनपर ठाढ़ भेला।
केबाड़ खोलि रघवा काका बाहर तकलनि तँ अन्हार
छोड़ि किछु ने देखथि। घर अन्हार, बाहर अन्हार तखनि केना डेग आगू बढ़त। चोरबत्तीक स्वीच
दबलनि तँ पसरल अन्हारमे छुहिया इजोत किछु दूर धरि भेलनि। देखिते बिसवास जगलनि
जे चाेरबत्तीक इजोतक बले आगू बढ़ल जा सकैए। जहिना बाट-बटोही आकि राह-राही गाम घर
छोड़ि कोनो गामक रस्ता–बाट पकड़ि आकि कोनो धार-गाछी-बिरछी बाध-बोनसँ हटि अपन
पेटे चलि गंगामे मिलैए तहिना एक-दोसर गामक सीमान टपि राही-बटोही अपन गण्तव्य
दिस बढ़ैए ओहिना रघवा काका माथ-कानमे मुरेठा बान्हि, चद्दरि ओढ़ि
दहिना हाथमे चोरबत्ती नेने ओसारसँ निच्चाँ होइत नजरि खिरौलनि। जहिना अल्हुआ-सुथनीसँ लऽ कऽ
साग-पात, भात-रोटी होइत, खीर-पुरी धरि भोज्य
होइत तहिना तँ घूरोक अछि। बैशाख जेठक घूर थोड़े छी जे बिनु बीखक माछी-मच्छर भगबैले
हएत। ओ तँ घासो-पातसँ
लगौल जा सकैए। लगौले किए जा सकैए ओइसँ बेसी जरूरते की छै। जहिना तपाएल समए रहै
छै तहिना अगियाएल हवो चलै छै, तेहनामे वएह ने नीक भेल जे जँ आगि हवामे उड़बो कएल
तँ उड़िते-उड़िते
हवेमे मिझाइओ जाएत। तखनि? तखनि
तँ बरसातो नहियेँ छी जे खढ़ो-पात आ जरनो-काठी बरसातक भीजान भीजल रहने धुकुड़-धुकुड़ धुआँ
होइत रहत आ ने कखनो घूरक आगि लहसत आ नहियेँ मिझाएत। ओना माछी-मच्छरक बंशो
बढ़ि गेल रहै छै आ सौनक नाग-पंचमी पाबि बीखाहो भऽ गेल रहै छै। ओकरा भगबैले तँ
कड़ुआएले धुआँ उपयुक्तो होइ छै आ अनुकूलो छै। फेरि रघवा कक्काक मन पाछूसँ ससरैत
लगमे पहुँचलनि। पहुँचिते देखलनि जे ई तँ माघ छी। तहूमे अधडरेरक छी। जहिना राति
कड़ुआएल अछि तहिना शीतक रूप बदलि पल्ला पकड़ि नेने अछि। एहेन पल्ला पकड़ि
नेने अछि जे भीतरसँ बाहर धरिक जलावन सिमसि गेल अछि। बरसातक जरना तँ अधसुखू
रहैए। हल्लुक-फल्लुक
भलहिं सामान किए ने भीज गेल होइ मुदा एहनो तँ रहिते अछि जे ऊपसँ भलहिं भीजल
हुअए मुदा भीतरसँ सूखल रहबे करैए। भीतर-बाहरक जोड़ बीचलाकेँ धकिएबे करै छै।
मुदा माघक तँ ओहेन होइए जे हवेमे धोरा भीतर-बाहर एकबट्ट कऽ दइए। भीतर-बाहर तँ ओकरा
एकबट्ट करैए जे झाँपल घरसँ बाहर रहैए, जे घरमे झाँपल रहैए ओ किए सिमसत। मनक उत्साह
कलशलनि। गठूलाक गोरहा-चिपड़ी तँ सूखल हेबे करत तहूमे ओ कि कोनो गाछक चेरा छी जे
पल्लाक डरे तरे-तर सिमसि
जाएत। बरद-गाएक
गोबरक गोइठा-गोरहा
छी जे ओस-पल्लाक
के कहए जे पानिक झीसीओ-झकासकेँ थोड़े गुदानैए। ओकरो अपन रस छै। मन पड़लनि बैशाख-जेठमे गोरहा-गाेइठा कएल घर।
बाँसक मचान बना सैंति-सैंति रखने रही, तीन मास बरसातमे सठल तेसर मास जारक गुजरि रहल अछि।
तेसरोक अदहा बीतिए गेल, हो-ने-हो कहीं ऊहो ने सठि गेल हुअए। तीन मास बरसात रहितो
अदहासँ कमे खरचा भेल हएत, मुदा जारक तँ तीनू मासमे बेसी होइते अछि। मन ठमकलनि। मुदा
लगले मन कमला गेलनि। अगिले सपता तँ वसन्तक आगमन भऽ रहल अछि। जँ लगिचाइओ गेल
हएत तैयो पाँच-दस दिन
बेसी थोड़े भेल। तहूमे जे शीतलहरी लधने अछि ओकरो कि सीमा-नांगरि छै। आगू
बढ़ि गठूला दिस विदा भेला। डेग उठिते मनमे उठलनि, उठिते मन
कहलकनि-
“पत्नीक जोगौल घर छी, पुछि लेब नीक हएत। ओ थोड़े कहती जे हमर
छी हम नै छुबए देब। जखनि ओही गाए-बच्चाक जीवैक ओरियान कऽ रहल छी, तखनि किए
रोकती तहूमे कि ओ नै बुझै छथि जे ओही लक्ष्मीक देलहासँ घर भरि सुख करै छी।”
मनमे अबिते रघवा काका पत्नीकेँ पुछब
खगता नै बूझि गठूला पहुँचला। घरक मुँहथरिपर धनउसनियाँ टीन राखल। चोरबत्तीक इजोतमे
तेना टीन चमकल जे रघवा कक्काक आँखि चोन्हिआ गेलनि। पएरक ठेँस टीनमे लगि गेलनि।
तेते जोरक अवाज भेल जे सुगिया काकीक नीन टुटि गेलनि। नीन टुटिते ओछाइनसँ उठि
सुगिया काकी गठूला दिस बढ़ली। केना ने बढ़ितथि, बैशाख-जेठमे भलहिं कम्मल-चद्दरि बैसकी
बनि जाए, गोरहा-गोइठा बाध-बोनमे छिड़ियाएल
रहए मुदा माघक तँ गिरथानि वएह ने छी। ओसारसँ निच्चाँ उतरिते चोरबत्तीक इजोत
गठूलामे देखलनि। बूझि गेली जे कियो जारनि लइले आएल अछि। भरिसक जाड़ बरदास नै
भेलै तँए घूर करत। मुदा चुपचाप आगू बढ़ब उचित नै बूझि बजली-
“गठूलामे के छी?”
पत्नीक अवाज सुनि रघवा काका ओहिना सहमि
गेला जहिना कियो पति पत्नीक पौती-सखारीमे हाथ दैत सहमैत अछि।
ओना सुगिया काकीक बोलमे चोरक ध्वनि नै
छेलनि मुदा मनमे जरूर रहनि जे एते राति कऽ घरमे किए औत। मुदा लगले मन गवाही
देलकनि जे एक तँ एते राति दोसर एहेन दुरकाल तहूमे गठूला घर, अन्न-पानिक असवावक
घर नै, बिनु
बुझने-परखने
केकरो चोर कहब उचित नै। तँए सोझे बजली जे के छी। एहनो तँ भऽ सकैए जे केकरो जाड़
नै बरदास भेल होइ,
आगिक दुआरे जारनि लइले आएल हुअए। मुदा लगले मनमे आबि गेलनि जे अनका घरमे बिना
पुछने कियो किए औत। बड़ जाड़ भेलै तँ मांगि लैत। फेरि मनमे उठि गेलनि जे एहनो
तँ भऽ सकैए जे कियो दुनियाँकेँ झूठ बूझि नीक-अधलाक विचारे ने
करैत हुअए।
पत्नीक अवाज सुनि रघवा काका बजला-
“हम छी।”
रघवा काका तेते दाबि कऽ बजला जे नीक
जकाँ सुगिया काकी सुनबो ने केलनि। तँए कि ओ सोलहन्नी नै सुनलनि, सेहो बात नै।
शब्द आ शब्दक भाव नै बुझलनि मुदा अवाज तँ कानमे पड़िये गेलनि। जहिना गंभीर
शास्त्रीय संगीतक भाव कियो बुझैत वा नै बुझैत मुदा अवाजक कम्पन्न तँ कम्पित
काइए दइ छै। जँ से नै तँ ओहन ध्वनिपर जंगलसँ मोर आबि आकि बोनसँ हरिण आबि
नाचए किए लगैए।
मने-मन सुगिया काकी
विचारबो करथि आ गठूला दिस बढ़लो जाथि। मिरमिरा कऽ रघवा काकाकेँ बजैक कारण
रहनि, पत्नीक
झगड़ाउ प्रवृति। नान्हि-नान्हिटा काजक बात लेल सुगिया काकी ऐ रूपे रक्का-टोकी करए लगै
छथिन जइसँ नोकसाने-नोकसान होइ छन्हि। ओना जहिना निआसमे आशाक जनम, अन्हारमे इजोतक
जनम होइत तहिना रक्का-टोकीसँ छोट-छोट गल्ती सहटि कऽ सहीट बनि जिनगीकेँ चिक्कन बना
दैत मुदा से रघवा काकाकेँ नै रहनि। माल-जालक जराएल मन तेना कऽ मनकेँ जरबैत रहनि
जे क्षण-क्षण
छनकैत रहनि।
दोहरा कऽ सुगिया काकी बजली-
“गठूला घर छी, साँप-कीड़ा रहैए तखनि एती राति कऽ किए एलौं। के छी?”
सुगिया काकीक बोलक मिठास रघवा कक्काक
आत्माकेँ हौंड़ि देलकनि। देखल देह चिन्हल चेहराक चुनचुनाएल स्वर, बजला-
“अपने छी।”
“एती राति कऽ एहेन जगहपर किए एलौं, एक तँ जाड़सँ ठिठुरल
बोन-झाड़, बिलक कीड़ी-फतिंगी आबि कऽ
राति विश्राम करैत हएत तैपर ओकरा देहपर हाथ कि पएर पड़त तँ ओ थोड़े अहाँक दुख
बूझत आकि लपकि कऽ अपन बीखसँ बिखा देत।”
“हँ, से तँ अपनो बुझै छी, तहीले ने हाथमे
इजोत रखने छी। हाथ-पएरमे
इजोत रहनै ने लोक पएरे-पएरे दुनियोँ टहलि लइए आ हाथसँ करबो करैए।”
बजैत-बजैत रघवा काका
बाजि तँ गेला मुदा लगले मनमे उठि गेलनि जे अनेरे काज विलमबै छी। जँ गपे करक
हएत तँ माले-घरक घूर
पजारि बैस गप-सप्प
करब। मालो-जालक
आत्मा बुझतै जे जहिना जाड़ हमरा होइए तहिना तँ पोसिनिहारोकेँ होइ छै। एहेन
पोसिनिहारक प्रेमसँ जीवि। बजला-
“बड़ दुरकाल भऽ गेल अछि, थोड़े गोरहा-चिपड़ी लऽ लिअ
आ मालक घरमे घूर कऽ दियौ।”
पतिक बात सुनि सुगिया काकी किछु ने
बजली। मन मानि गेलनि जे किछु छथि तँ छथि मुदा गृहस्वामी तँ यएह छथि। हिनके
ऊपर ने खेत-पथारसँ
लऽ कऽ माल-जाल आ
मनुख धरिक रक्छाक भार कन्हापर छन्हि। लग आबि बजली-
“उसरै बेर तेहेन ई शीतलहरी लाधि देलक जे जेहो जरना-काठीक ओरियान
कऽ रखने छेलौं सेहो निंघठि गेल, तैपर तेहेन लधान लाधि देलक जे कोनो ठेकान अछि जे
केते दिन लधने रहत?”
सुगिया काकीक जनगर बात सुनि रघवा काका
गुम भऽ गेला, मुदा
लगले मनमे फुड़लनि-
“कौल्हुका चिन्ता आइ किए करै छी, काल्हिले
काल्हि छै। कोनो ठेकान अछि जे एहने समए कौल्हुको हएत।”
दूटा गोरहा आ चारि-पाँचटा चिपड़ी
उठा, मटिया
तेलक डिबिया आ सलाइ आनि आगू-आगू सुगिया काकी आ पाछू-पाछू रघवा काका
आबि मालक घरमे घूर केलनि। सूखल गोइठा, तइमे ढाड़ल मटिया तेल सलाइक लपकी पकड़िते लपकि
लेलक। घूर धधकि गेल।¦¦¦
०६ फरवरी २०१४
खर्च
ओना समैया काका भोरेसँ ठोह फाड़ि-फाड़ि कनै छला
मुदा हम बुझलौं नअ बजेमे। सेहो ओना नै बुझलौं, रबि रहने गामक
अपनो टोलवैया आ आनो-आनो टोलवैया सभकेँ, जेरक-जेर काकाकेँ
देखए जाइत-अबैत
देखि जखनि पुछलिऐ तखनि भाँज लागल। पहिने भेल जे माघक तेसर मकड़ छी लोक हरड़ी
मेला जाइत हएत मुदा लगले घूमि किए रहल अछि। भाँज लगिते मनमे उठल जे काम-धाम तँ जिनगी
भरि चलिते रहत मुदा जँ कहीं बिच्चेमे कक्काक प्राण छुटि जेतनि तखनि तँ
भेँटो ने हेता। मात्र चेतनशून्य देहसँ भेँट हएत। ओना देहोक महत तँ अछिये, जँ से नै अछि
तँ जिनगी भरि एकरे पाछू किए लगल रहै छी।
टोहियबैत-बीहियबैत विदा
भेलौं। रस्तामे जेते लोकसँ पुछिऐ तेते रंगक बात सुनिऐ। पहिल गोटेसँ पुछलिऐ तँ
बाजल-
“अपने करमे ने कियो हँसैत मरैए तँ कियो बपहारि काटि
मरैए।”
एक तँ ओहिना रंग-बिरंगक मनक विचारमे
ओझराएल रही तैपर कर्मक फल हँसब भेल आकि कानब, भाँजे ने
बुझलौं। मन भेल जे फेर पुछिऐ मुदा फेर भेल जे जँ कहीं कहि दिअए जे समैक फल पाबि
कयो हँसैए तँ कियो कनैए। तखनि तँ एकहरी घुरछी दोहरा जाएत। जखने दोहराएत तखने आरो
सक्कत हएत तइसँ नीक जे दोसर-तेसरकेँ पुछबे ने करिऐ। जखनि भेँट करए जाइए रहल छी
तखनि पहुँचला पछाति जे पुछैक आकि बुझैक हएत से मुखाैत्रीए भऽ जाएत। जहिना छिड़ियाएल-बीतियाएल पानि
आकि गनहाएल-मनहाएल
वायु मुखात्र होइते अपन गति पकड़ि लइए तहिना ने भवैत भव मुखात्र होइत भवसागरमे
समा समाधि लैत अछि।
नजरि पड़िते देखलियनि जे समैया काका
घौना पसारि कऽ कानियोँ रहला अछि आ घुन-घुना कऽ अपन जिनगीक गीतो गाबि रहला
अछि। एक तँ ओहिना ओझराएल मन तैपर आरो ओझरी लगि गेल। चलचलौ देखि दुनू हाथ जोड़ि
प्रणाम करैत पुछलियनि-
“काका, मन केहेन लगैए?”
ले बलैया! जिज्ञासा करए
जिज्ञासु बनि गेल छेलौं मुदा ओ तँ जेना बिहाड़िमे उधिया गेल होथि तहिना बजला-
“जेते धएल-धड़ल छल सभ सठि गेल, मुदा मनक ताप नै
मेटाएल, जे घड़ी
जे पहर छी, छी। भने
भेँट-घाँट भऽ
गेल।”
समैया काका जेना कालचक्रक पूजापर बैसल
होथि तहिना बाजए लगला। भुजंग प्रयात जकाँ सुनैत रहलौं, सुनैत रहलौं।।¦¦¦
०७ फरवरी २०१४
अखरा-दोखरा
देवघरसँ अबैत रही, जसीडीहक मुसाफिर
खानामे एक गोटे भेटला। भेटला कि सिमटीक जे कुरसी बनल छल ओइपर पहिनेसँ असगरे बैसल
रही, ऊहो आबि
कऽ बैसला। कनीकाल तँ ऊहो चुपे रहला आ हमहूँ चुपे रहलौं मुदा जखनि चुनौटी निकालि
तमाकुल चुनबैक सुर-सार
केलौं आकि बजला-
“एक जुम बढ़ा देबै।”
पहिल दिनक भेँट, केना कऽ पुछितियनि
जे छोट जुम खाइ छी आकि नमहर। अपने अनुमान करए लगलौं जे मुँहक एकोटा दाँत नै टुटल
देखै छियनि तइसँ भरिसक छोटे जुम खाइत हेता। सएह करैक मन भेल, मुदा खुएला
पछाति जँ अजश भेल तखनि खुएलहा फले की हएत! तँए अहगरसँ तँ नै मुदा मझोलका घानी लगा
देलिऐ। तरहत्थीपर औंठा चलए लगल। धिया-पुताक खेल जहानि एतएसँ चलिहेँ बुढ़िया, धोकड़ी समैइहेँ
बुढ़िया...।
बाँहिपर ओंगरी चलए लगल।
घंटा भरि गाड़ी पछुआएल। भरिपोख दुनू
गोटेक बीच गपो-सप्प
भेल आ दूबेर चाहो-पान
चलल। गाड़ीक एके कोठलीमे बैस कऽ भरि रस्ता गप-सप्प करैत
एलौं। दरभंगा अबैक रहए। हायाघाटमे जखनि ओ उतरए लगला तँ कहलनि-
“फेर कहिया भेँट-घाँट हएब आकि नै हएब।”
हमहूँ टोकारा देलियनि-
“ऐ देहक कोनो ठेकान अछि, अखने डिब्बासँ
खसि पड़ब, प्राण
तियागि देब।”
हठ करि कऽ अपना संग उतारि लेलनि। दू दिन
पहुनाइ चलल। दू दिन पछाति जखनि गाम एलौं तँ बेटा पुछलक-
“दू दिन केतए हराएल छेलौं?”
जेना-जेना भेल, सभ बात सुना
देलिऐ। सुनि कऽ बाजल-
“एना जे अखरा-दोखरा-तेखरा दोस्ती हुअए लगल तँ दुनियेँ अछन भऽ जाएत।”
जहिना गबैया, खिस्सकर शुरू
कम स्वरमे करैए तहिना बेटो मुँह दाबि कऽ बाजल छल। दोखरा-तेखरा तँ नीक
जकाँ सुनलौं मुदा अखरा कहलक आकि सखरा से नीक जकाँ सुनबे ने केलौं। मनमे उठल दोखरा
बालु तँ पानिओ बनबैए आ हवो मुदा तेखरा तँ पाथरेटा बनबैए। ओ चाहे कोइला कहबए आकि
पाथर मुदा दुनूक (बालु-सिमटी) प्रेम केते
प्रगाढ़ होइए जे जुग-जुगान्तर के कहए जे जन्म-जन्मान्तर धरि
ओहिना ठाढ़ रहैए जहिना शुरूमे ठाढ़ होइए।
ओना बेसी थकान नै रहए हायेघाटसँ आएल रही, मुदा पाछू
पुछड़ी जोड़ि बजलौं-
“बौआ, थाकनिसँ देह भरियाएल अछि, पहिने नहा-खा कऽ किछु समए
अराम करब तखनि मन खनहन हएत। पछाति सविस्तर बात करबह।”
थकान सुनि बेटा अपन जवाबदेही बूझि गुमे
रहि गेल।¦¦¦
१० फरवरी २०१४
पेटगनाह
कौल्हुका भोजक अजशसँ सौंसे गामेक लोककेँ
चोट लगल मुदा सभसँ बेसी लगलनि कुसुमी काकीकेँ। बेसी चोट लगैक कारण भेल जे भोजक
अगुआ नेतेजी काका छेलखिन। घरवैया तँ अपन माइयक सराध लेल खर्चक जे मन बनौने छल ओ पाइ-चुक्ती केलक।
किए ओकर मन कहतै जे दुआरपर सँ पंच अकची-दोकची बजैत गेला। मन तँ यएह ने कहतै जे
समाज जेतेक खर्च मंगलनि से तँ दइए देलियनि तखनि काजक भार समाजक ऊपर गेल। जँ कियो
नै बुझत बलधकेल अगुऔत तँ अगुआबऽ, अपन मुँह दुइर करता। देखै छी जे केतौ वारीक समाने चाेरा
कऽ अपना ऐठाम साहि दइए तँ केतौ देखै छी भनसीए अपन कनारि चुका तीमन-तरकारीमे नोनेक
गड़बड़ी कऽ दइए। केतौ देखै छी बजारसँ सड़ल-पाकल समान कीनि दुइर करैए। तइसँ
घरवैयाकेँ की? जानए
जौ आ जानए जत्ता। सातु सने घून किए पिसाएत? बलजोरी जँ कियो पीसिनिहारि बिना उलौने-फटकने घुनाएल
अन्न पीसत तँ दोख केकर हेतै। बलधकेलकेँ कोनो जवाब होइ छै, जेकरा जे फुड़ै
छै से बजबो करैए आ करबो करैए। कियो जँ अजशक दोख घरवैयाक माथपर देत से थोड़े मानत, अपनो मन ने
गवाही दइते हेतै। काकीक मन ठमकलनि, ठमकलनि कि मानि गेलनि जे भोजैत निर्दोख अछि। जहिना
कोनो न्यायालयक न्यायाधीश दूध-पानि बेड़ा अपन पदक संग अपन गरिमा बढ़ा आत्म–परमात्ममे जोड़ि
लैत अछि तहिना कुसुमी काकी भोजैतकेँ घिनमा-घीन भेला पछातिओ पनिपत बना कमल फूल जकाँ
फुला देलनि। मुदा मन असथिर नै रहलनि, आगू बढ़ि गेलनि।
कुसुमी काकीक नजरि समाज दिस गेलनि। समाजक
एहेन दुरगति भेल जे अनगौआँ पंच सभ जे यत्र-कुत्र बाजल से तँ बजबे कएल मुदा ई जे
बाजल जे एहेन रही तँ पूजापर बैसबे ने करी। गामक रखलक की! कोनो कि जइ गामक
पंच रहए तही गामक लोकटा बाजत आकि साँझ-भोरक तरेगन जकाँ एकटा नढ़िया टाँहि देत
आकि गामसँ आन गाम धरिक नढ़िया हुआँ-हुआँ करए लगत। आनो-आन गामक लोक
बाजत। लोको तँ लोके छी किने, मान न मान हम तोहर मेहमान। जहिना बजै छी तहिना लील
समाज अपन समाजक फरिच्छ रूप सोझमे देखब से नीक? आकि बजै छी काग जकाँ आ करै छी कौआ जकाँ से नीक।
दुनूकेँ नांगड़ि जोड़ि काग-भुसुंडी मानब, अपन-अपन मन मानब
भेल। समाजे गाम भेल आ गामे ने समाज, मुदा गाम तँ ब्रह्म स्वरूप निरविकार नीरब अछि ओकर
कोन दोख। मनुखे ने समाज बना सूनसँ शून्य धरि फड़ैत-फुलाइत अछि।
मुदा समाजो टुकड़ी-टुकड़ीमे
तेना कटि-खोंटि
गेल अछि जे नीक-अधलाक
विचार जटिलसँ जटिलतर बनि गेल अछि। कुसुमी काकीक मन ठमकि गेलनि। मुदा सुदर्शन
चक्र जकाँ मन तेना नचैत रहनि जे कोनो दिशा नीक जकाँ बुझिए ने पबै छेली। तखने
नेताजी काका आँगन पहुँचला। जेना साँढ़-पारा अपन कनारि असुलैत तहिना कुसुमी काकी बघुआइत बजली-
“केते दिन मनाही केलौं जे एहेन काजमे नै पड़ू, आब ने ओ राजा
भोज छथि आ ने हुनकर दरवार छन्हि।”
जहिना टुटल घरमे अकासक बून सोझे लगैत
तहिना कुसुमी काकीक बोल नेताजी कक्काक हृदैकेँ बेधि देलकनि। छटपटाइत मन अवाक भऽ
गेलनि। नजरि काकीक आँखिमे नाचए लगलनि। बजला किछु ने। दोहरबैत कुसुमी काकी बजली-
“जखनि अहाँ देख नेने छी जे अही समाजमे केते भोज-काज भेल अछि
जइमे केतेकोकेँ जशो भेलनि आ अजशो। मुदा जश-अजशक भागी के?”
जश अजश सुनि नेताजी काका गोबर संुघौल
मुसरी जकाँ मुँह खोललनि। बजला-
“अपनो नै अखनि धरि बूझि पेलौं अछि जे हिसाबमे गलती केतए भेल, जे एना भेल!”
हिसाब सुनि कुसुमी काकी बजली-
“कागत परहक हिसाब काजमे नै काज करै छै, केतौ वारीक
समाने अपना घर साहि दइए तँ केतौ भनसीए अपन कनारि असुलि नोनगरे-अनोन बना दइए, तँ केतौ
खेनिहारे कोनो वस्तुक नांगरि पकड़ि चपैत-चपैत चापि दइए।”
पत्नीक विचार सुनि नेताजी कक्काक मन मानि
गेलनि जे भरिसक सएह भेल हएत। बजला-
“ठीके कहै छी।”
“ठीके की कहब। अहाँ अपने पेटगनाह छी, तेकरे फल भेल।”।¦¦¦
१४ फरवरी २०१४
बड़की माता
“अनसोहाँत भऽ गेल! एहेन कहियो ने देखने छेलिऐ!”
-ओछाइनपर पड़ल, अपन कुहरब छोड़ि अठासी बर्खक मंगली दादी
बजली।
जहिना बाट चलैत बटोही हारि-मारि थकान
पीड़ासँ पीड़ाएल बजैत तहिना मंगली दादी सेहो बजली। दोसराइत लगमे नै तँए कियो नै
सुनि पौलक। जहिना अकासमे मेघक टुकड़ी उड़ि-उड़ि सुर्जक
प्रभाकेँ झँपैत तहिना सोगाएल सोग दादीक बोलतीकेँ झाँपि देलकनि। जइसँ बोलती तँ
बन्न भेलनि मुदा विचार भीतरे-भीतर सुरकुनियाँ मारि बिचड़ए लगलनि। जुग बदलि गेल
वृन्दावनक गोपी एक सेकेण्डक सतरह सौमा भागकेँ जुग मानि कृष्णसँ अलग नै हुअ
चाहैत, मुदा से
थोड़े अछि। अनेरे कियो बजैए जे कलयुग अखनि ढेरबे भेल अछि, समरथाइओ पछुआएले
छै आ औरुदो बहुत बाँकी छै। केता हजार बरख आरो रहत। मनमे बिचरिते रहनि आकि
दुबटिया लग पहुँच गेली। पहुँचिते विचार उचड़लनि, ऐ बीच तँ मनुखक
केता पीढ़ी गुजरि जाएत! मनुखक जिनगीए केतेटा होइ छै! तहूमे चारि
टुकड़ी अछि। जँ सए बर्खक मानब तँ पचीस-पचीस बर्खक टुकड़ी भेल, नै जँ अस्सी
मानब तँ बीस बर्खक भेल आ जँ सरकारी मानब तँ साठि बर्खक पनरह बरख भेल। तइ हिसाबसँ
कलयुगक किए ने बेसी औरुदा पछुआएले छै। तैबीच पोता मनोज आबि अँगनामे बाजल-
“दछिनवरिया टोलमे बड़की माता एलखिन, तँए ओइ टोल दिस
नै जाएब।”
आँगनमे दोसराइत नै, ओछाइनपर पड़ल
मंगली दादी जोरसँ पोताकेँ सोर पाड़ि पुछलखिन-
“बौआ की भेल दछिनवारि टोलमे?”
दादीक प्रश्न मनोजक मनकेँ जेना धक्का
मारलक। धक्का मारलक ई जे दादी पुछलनि। लगमे आबि मनोज बाजल-
“दादी, दछिनवारि टोलमे बड़की माता एलखिन, लोक सभ बजैए जे
ओइ टोल नै जइहेँ।”
एक तँ झुनाएल पाकल टूर खसैत दादीक स्मरण
शक्ति, तैपर
बड़की माता सुनि असल अर्थ नै बूझि सकली। बुझबो केना करितथि माएसँ दादी ने बनि
गेल छेली। पोताक बातकेँ सुनि मनमे रखि लेली जे बेटा औत आकि पुतोहु तँ पुछि लेब।
बालवोध क्याँने गेल जे बड़की माता केकरा कहै छै। देवीओ होइए आ दानवीओ होइए।
जीवनदानीओ होइए आ लेनिहारिनीओ होइए। भेल ई जे रोदियाएल सौन भऽ गेल। खाली सौने
नै, रौदियाएल
अखाढ़ो ने बरिसल। फागुन-चैतक मधुआएल रौद बढ़ैत-बढ़ैत अग्नि स्वरूपा
बनि पृथ्वीकेँ गरसि लेलक। अग्नि स्वरूपा बनबो केना ने करैत? पानिक छुतिये
ने समापत भऽ गेल। अपन सहयोगीक भरपूर सहयोग भेटबे केलै। रस्ता–बाटक बैसल माटि
गर्दा-धुरा
बनि धुरिया पकड़ि अकासक रसकेँ चुिस लेलक, गाछ-बिरिछ अपन
हरितमा तियागि पीड़ासँ पीड़ा धरतीपर झड़ि गेल। पोखरि-इनार, धार-धूर माटिक खाधि
बनि गेल। सुरूजक प्रखर प्रभाकेँ धरती-अकास बीचक सेना नै रोकि हारि मानि कतबाहि धऽ लेलक, एहेन स्थितिमे
कालचक्रक पूजा केहेन हएत? गामे-गाम रंग-बिरंगक तपाएल
तप रोग-वियाधिक
संग छोटकी मातासँ सैझली, मैझली बड़की माता पसरि
गेल! एक तँ
ओहिना समैक गरुआएल गरमी तैपर देहक तपित तापसँ तपीआ जिनगीक कठिन परीछामे गामक-गाम लोक फँसि
गेल।
शुरूमे जखनि दछिनवारि टोलमे चेचकक आगमन
भेल आकि एके-दुइए
काने-मुँह
सौंसे गाम समाचार पहुँच गेल। मैयाक आगमन होइते ओझहा-धामिक संग झालि-मिरदंग उठि कऽ
ठाढ़ भेल। रंग-रंगक
प्रहार टोलपर हुअ लगल। ओ सभ तीन सालसँ गहवर खसा अनठौने अछि। तेकरे फल भेट रहल छै।
तेतबे नै आनो गामोक आ आन टोलोक आएब-जाएब घटैत-घटैत घटिया गेल। एक्कैसो घरक टोलकेँ जेना
गामो आ आनो गाम जरै-मरैले छोड़ि देलक।
छोटकी माता अपन
रूप बढ़बैत गेल। जहिना शरीरमे बढ़ल तहिना मौसमो बढ़ैत संग-संग चलए लगल।
एक्कैसो परिवार रोगसँ आक्रान्त भऽ गेल। आेना दछिनवरिये टोलटा नै गामक आनो टोल आ
आनो-आनो
गाममे वियाधि पसरि गेल।
ओछाइनपर पड़ल मंगली दादीक मन फड़फड़ेलनि।
मैयाक आगमन
तँ चैत-बैशाख
आकि आसीन-कातिकमे
होइ छेलै, जखनि
रीत-बेवहार
बदलै छै। अखनि तँ सौन छी तखनि किए भेल? अखनि तँ बाध-बोन हरिआएल रहैत, पोखरि-झाँखरिसँ लऽ कऽ
चर-चाँचड़
जलजलाएल रहैत, से किए
ने अछि? मासक
ठेकान तँ दादीकेँ मन पड़लनि मुदा मौसमक ठेकाने ने रहलनि। ठेकानो केना रहितनि, घरहटिया घरहटक
समैक लछन-करम
ठेकना नक्षत्र मन रखैए, किसान किसानी आ बेपारी बेपारक, से तँ आब दादीमे
नै रहलनि। तँए मन नै बूझि पेलकनि। मुदा सुनाएल मन सपनए लगलनि। सपनाइते खापड़िक
मकैक लाबा जकाँ चनकि धरतीपर खसलनि। खसिते चनचनेली-
“कहाँ दन साते-आठेटा मखानक फोंका जकाँ देवसुनराकेँ तेहेन निकलि
गेल अछि जे तनो-भगन-वेनग्न भऽ गेल
अछि। बापो-माए डरे
लगमे नै जाइ छै। जेबो केना करतै। जखनि एक्के घरक सातटा स्त्रीगण सात सीढ़ीमे तेना
बँटा जाइए जे मनुखक शक्ले-सुरति बदलि जाइ छै, तहिना ने बरो-बेमारीक अछि।
साधारण पेटझड़ीबला जँ रद-दसबला टोल जाएत तँ जानियेँ कऽ ने ढोढ़ीया बीखकेँ गहुमनेक
बनौत...।”
एक्कैसो घरक टोलमे ने एकोटा परिवार नागा
रहल आ ने एक्कोटा मनुख। जहिना दुनियाँक सभ परुखकेँ नारीक संग कऽ देल जाइ छै, तहिना। टोलक सभ
चेचक वियाधिसँ व्यग्र भऽ गेल। के केकरा देखत। सबहक मन कहै, जान रहत तखने ने
जहान। जँ जाबे से नै रहत तँ जहाने की। सभ िदन सभ काल दुनियाँक उदए-परले तँ होइते
छै, तँए कि
सभले एक्के होइ छै। दुनूक फेँट-फाँटमे जे जेहेन बीछिनिहार रहल ओ ओहेन कऽ बीछि लइए।
अनायास स्मृति जगलनि। जगिते मन पड़लनि अपना देहमे भेल चालीस बरख पहिनुका चेचक।
मझिली मैया मन पड़िते देह ओहिना सिहरि गेलनि जेना बर्खाक बून पड़िते अकासमे
उड़ैत चिड़ैकेँ होइत। एक तँ उमेरक जर्जर अंग तैपर चालीस बर्खक स्मृति तेना कऽ
मंगली दादीकेँ गरसि लेलकनि जे गराँसक चोटसँ जहिना अंग भऽ जाइत तहिना भऽ गेली।
बेथाएल तन-मन तेना
अकड़ि दबलकनि
जे मुँह भरभरेलनि-
“हे भगवान! अनेरे कोन नरकमे रखने छी, कहिया धरि
राखब।”
मुदा लगले मन बदलि गेलनि। बदलि ई
गेलनि जे जाबे आँखि तकै छी ताबे अहिना ने होइतो रहत आ देखबो-भोगबो करैत रहब।
तइसँ नीक जे लऽ चलू जिनगीक ओइपार जैठाम ई सभ नै देखब।
ओसारक दछिनवारि भागमे मंगली दादीक
ओछाइन, तहीबीच
बेटा बुधियार आँगन पहुँचल। माइक सभ बात तँ बुधियार नै सुनि सकल मुदा अंतिम बात, ‘लऽ चलू...।’ सुनलक। सुनिते
बुधियारक मनमे उठल, माए की बाजि रहल अछि! झब दनि लऽ चलू केतए लऽ चलू? मन मुड़ियाएल।
मुड़ियाइते भेल जे भरिसक रोग-पीड़ासँ रोगाएल-पीड़ाएल मन
तड़पि रहल छै। फेर भेलै जे अनेरे मनकेँ औनाबै छी। माइओ कियो आन थोड़े छी जे
पुछैमे संकोच हएत। बाजल-
“माए, की भेलौ, एना किए बजै छेँ?”
बुधियारक बोल सुनि मंगली दादीक हूबा
जगलनि हूबगर होइत बजली-
“सुनै छी जे गाममे मैयाक आगमन भेल अछि?”
माइक बात सुनि बुधियार तारतम करए लगल जे
माए लग झूठ केना बाजब? तहूमे
जखनि कहियो ने बजलौं, मुदा प्रश्नक जबावो केना देब। जहिना दछिनवारि टोलक रस्ता
छोड़ि देलौं, तहिना
तँ उतरवारिओ टोलक। फेर तखनि केना हँ कि नै कहबै। जहिना चिड़ै लोलसँ बोल मिलबैत
तहिना बुधियार माइयक बोलसँ बोल मिलबैत बाजल-
“हँ, माए ठीके भेल अछि।”
बेटाक बोल सुनि मंगली दादीकेँ सुआस
पड़लनि। दोहरबैत बजली-
“आनो-गाममे भेल अछि आकि अपने गामटा मे?”
दादीक मन बढ़ैत देखि मनमे भेल जे अखनि
धरि सुनलेहे बाजि बजलौं, आन गामक जँ बाजब आ अढ़ा दिअए जे अपनो कुटुम-परिवार तँ ओइ
गाममे अइछे, कनी जिगेसा
कऽ आबह तखनि तँ भारी पहपटि हएत। रस्ता–पेरा केतए फँसि जाएब तेकर ठीक अछि। बाजल-
“माए, कनी नीक जकाँ भँजियबै छी तखनि नीक जकाँ कहबौ। सुनै छी
जे कहाँदन ओझहा-धाइम
भाउ खेलाएल तँ कहलकै, गामक सीमान बान्हि देलियऽ, तखनि तँ जानक
बदला जान दिअ पड़तह।”
मंगली दादी पुछलखिन-
“वैद की कहलकै?”
ओझहा-वैदक नाओं सुनि
बुधियारक मन मानि गेल जे बिना झूठ बजने काज नै चलत। मुदा जहिना बालवोध तहिना
थाकल-ठेहियाएल
बूढ़-बुढ़ानुसकेँ
बौसब बड़ भारी नहियेँ अछि। बाजल-
“अनेरे कोन फेड़मे पड़ै छेँ। राम-राम कर सभ नीक
भऽ जेतै।”
‘राम-राम’ सुनि मंगली दादी तारतम करए लगली जे ‘राम-राम’ की कहलक। मरैकाल
राम-रामकेँ
सत् लोक मानैए। अधला काज केला पछाति राम-राम कहि दुतकारि दइ छै। शुभ काजक बेर
जँ राम-नाम सत्
छी बाजब तँ कपर फोड़ौबलि करा लेब, तखनि बुधियार की बाजल। माइओ रगड़ी बजली-
“बौआ, ओझहो-गुणी नै देखलक-सुनलक हेन?”
माइक रगड़गड़ बात सुनि बुधियार रगड़ाइत
बाजल-
“नेति-नेति कहि कातेसँ छुअब छोड़ि सतदिना रोग कहि जीबै-मरैले छोड़ि
देलक।”¦¦¦
१८ फरवरी २०१४
धरती-अकास
सुधीराक बिआहक गप-सप्प उठल। तीन
दिन पहिने तक बी.ए.क रिजल्ट निकलल
छेलै। राजनीतिशास्त्र आनर्स पाबि सुधीराक मन मानि गेल छल जे राज-काज बुझै-चलबैक लूरिक
प्रमाणपत्र युनिवर्सिटी दऽ देलक।
सुधीराक पिता प्रोफेसर साहैब संगी-बीच बैस चाहो-पान करैत रहथि
आ ठहाका-पर-ठहाका सेहो दैत
रहथिन। ठहाकाक कारण भेल जे अपन टारगेटक भीतरे बेटीक बिआहक गर लगि गेलनि। बरो
राजनीतिशास्त्रेक प्रोफेसर छथिन। साल भरि पहिने नोकरी भेलनि। बर-कन्या जँ एक विषयक
जानकार हुअए तँ ओ जिनगीक लेल सोनाक सुगंधे भेल। संगी सभकेँ बजबैक कारण प्रोफेसर
साहैब सबहक बीच सुधीराक बिआहक चर्च उठा, बेटीक विचार जानए चाहलनि।
गद-गदाएल मने
प्रोफेसर साहैब सुधीरा दिस देखैत संगीक बीच बजला-
“बेटीक बिआह पसिनगर घरमे हएत।”
संगी सभ जेना बाँसक एकटा चोंगरामे अनेको
गोटे पकड़ि सह दइए तहिना मने-मन सभ देलकनि। मुदा सुधीरा राजनीतिशास्त्रक छात्रा
छी, अपना
लगसँ लऽ कऽ दुनियाँ धरिक राज-काजक प्रक्रिया जनैए। बाजल-
“बाबूजी, केहेन परिवारमे पठबए चाहै छी?”
पिता चुपे रहला। दोसर जे संगी रहथिन ओ
बजला-
“बाउ, संयुक्त परिवार, खानदानी परिवार, तहूमे सातो
भाँइक भैयारीमे सभसँ छोट भाएक संग।”
सुधीरा-
“जहिना सात तल अकास ऊपर अछि तहिना सात तल पतालो। भैयारीक
सातम तलकेँ ऊपर-निच्चाँ
तजबीज केलिऐ?”¦¦¦
१९ फरवरी २०१४
बकठाँइ
ओछाइन छोड़िते दुनू परानी लाल भायकेँ
बकठाँइ शुरू भऽ गेलनि। बरहमसिया बकठाँइ तँए शुभ-अशुभक मद्दी नै।
मद्दी तँ ओतए होइए जेतए निअमित किरिया-कलाप चलैत। ओना दोसरो कारण छेलनि, से छेलनि पति-पत्नीक बीच जिनगीक
सम्बन्ध। तँए कहियो एहनो भाइए जाइ छन्हि जे सुतलीओ रातिमे आ कहियो
अकलबेरोमे तेहेन परोड़क मुड़ी जकाँ सरेड़ निकलै छन्हि जे अड़ोसीओ-पड़ोसीओ आ दिआदोवाद
गामसँ फाजिल कहि अपन मुँह बरजि लइ छथि। ओना से ओहिना नै कियो बरजलनि, किछु दिन पहिने
जोतखी भायसँ निसभरि रातिमे तेहेन बजरान बजरलनि जे सौंसे गामक लोक जमा भऽ गेलनि।
मुदा गौआँकेँ चाबस्सी दी जे जोतखीए भायकेँ दोखी बना मुँह बन्न करैले कहि, छोड़ि देलकनि।
बात कोनो कि किछु रहै, एतबे रहै जे किछु एहनो काज होइए जेकर बरजित अकलबेरामे कएल
जाए। तँए छुट्टा साँढ़ जकाँ दुनू परानी लाल भायकेँ गौआँ बूझि, एक घर डाइनो
बरजै छै कहि बिनु नीनक पकड़ल ओछाइनपर कर घूमि-घूमि कछमछ करितो, कानमे झड़
पड़ैबितो अड़ोसीया-पड़ोसीया ने लगमे पहुँचैक साहस करैत आ ने सुतले-सूतल कियो
मनाही करैबला। तेकर कारण ई नै रहै जे लाल भायसँ आन कम तागतिबला छथि आकि दउगर-पेंचगर कम छथि।
मुदा कारण जहिना धानक झड़ केतौ धाने झड़ भऽ जाइए आ केतौ झड़ाह बनि झड़ बनैए।
माने ई जे एक धानक खेतीक बीच जँ दोसर धान आबि गेल तँ ओ धानो भेल आ झड़ो भेल। धान
भेल जे जँ एकरंगाह दोसरमे चलि गेलौं, मुदा फुटै-पकैक, नमती-मोटाइ आ गुद्दाक
रंग जँ एक होउ, तँ किए
ने धान भेल। मुदा तुलसीफुल आकि कनकजीर धानक खेतमे जँ उलाँक धान मिझड़ा जाए तखनि
की कहबै? एकटा
धान दोसरसँ दस बड़ नमहरो आ दस बड़ मोटो होइए। खाइकाल तँ पारखी ओकरा पकड़ि घरनीकेँ
दसटा सोहर सुनबैक अधिकारी तँ बनियेँ जेता किने। बनबाको चाहिए। जैठाम एक-एक दाना पकड़ैक
बात अछि तैठाम जँ पँचमुखी रूद्राक्षमे गो-मुखी नुकबए चाहबै तँ की छोड़बो उचित? खैर जे होउ...।
बरहमसिया बकठाँइ तँए दुनू परानी ओहेन
अभ्यस्त जे घंटो भरि एके आसन एके टाँगे धेने रहै छथि। ओना लाल भाय आ लाल भौजीक
विचारक दूरी नमहर छन्हि मुदा बिना दूरी पार केने सीमोपर नहियेँ पहुँचल जा
सकैए। तहूमे मनुख सामाजिक प्राणी छी, जँ दूटा मनुखकेँ एकठाम रहैक सूत्र नै बनल रहत तँ सदिकाल
भैंसा-भैंसी
होइते रहत। विवाह सूत्र तँ दुनू परानी लाल भायकेँ बान्हिए देने छन्हि।
दुनू परानी लाल भाइक आझुका बकठाँइ छेलनि
लाल भायक ओ विचार जेकरा ओ सिद्धान्तसँ जोड़ल छन्हि। तैबीच भौजीक सुमति जगलनि
आ बेडटी केर ओरियानमे लगि गेली मुदा लाल भाय ओछाइनेपर पड़ल रहला। जेना अस्सी मन
पानि विचारपर पड़ि गेल होन्हि तहिना। जहिना बच्चाक शुरूक शिक्षा जिनगीक
संग अधिक दूर तक संग पुड़ैए तहिना लाल भायक विचार सेहो संगे चलि रहल छन्हि।
सिद्धान्तक बीच फँसल रहनि लाल भायक विचार! चाह पीबैसँ पहिने
लाल भायक मन तुरूछि गेलनि। तुरूछैक कारण छेलनि जे अखनि धरिक जे जिनगी रहलनि
ओ ई रहलनि जे जँ घर-बाहर एकरंगाह काज हुअए तँ पहिने बाहरक कऽ ली, पछाति घरक। तहिना
दोसर विचार रहनि जे जँ अपनो काज रहए ओहने काजक भार जँ दोसराइतोक होइ तँ पहिने
दोसराइतक करब नीक। मुदा.., तइ विचारमे फँसल। मनमे रंग-रंगक बात गाड़ीक
पहिया जकाँ चलैत रहनि। पनिपत जहिना बीज रूपमे एक दिस पाँकमे गड़ल रहैए तँ
दोसर दिस कमल सदृश आँखि सेहो बनौने रहैए तहिना लाल भायक विचार ऊपर-निच्चाँ होइत
रहनि। बच्चेमे एक गुरु नै अनेक गुरु माए-बापसँ लऽ कऽ साहित्य धरिक गुरुक उपदेश
कानमे पड़ैत रहल जे ‘सत् बाजी, केकरो अनुचित नै करिऐ, सत्-धर्मक पालन करी! मुदा देखि की
रहल छी। मन बमछि गेलनि, बुदबुदेला-
“कियो अपन कर्ता-धर्ता छी, सिद्धान्तक
संग कोनो समझौता नै।”
शिवलिंग जकाँ विचारक बीच खूट्टा गाड़ि
देलनि।
ओछाइनपर पड़ल लाल भाय जिनगीक परीछाक बीच
फँसल छला। चाहमे कनी चीनी बढ़बैत लाल भौजी गद्-गद् जे दुनियाँक
के एहेन पुरुख अछि जे अपन स्वेच्छासँ जिनगी बना लेत? तैठाम तँ अजमौल
पुरुख छथिए। लगले पाछू घुसुकिये जेता। धुआइत चाहक कप दहिना हाथसँ उठबैत लाल
भौजी बजली-
“किए, महिंस मोड़ जकाँ ओछाइन पकड़ने छी, उठब चाह पीब आकि
पड़ले रहब।”
लाल भौजीक बात लाल भायकेँ जँचलनि।
फुड़फुड़ा कऽ उठि जेबीक पाइ सेरियबए लगला। चाह लाल भौजीक हाथेमे। पाइ सेरियबैत
देखि भौजी टीपली-
“भोरे लोक राम-नाम करैए, अहाँ पाइए सेरियबै छी।”
लाल भौजीक मनोवृति भैया नीक जकाँ परेखने।
परेखने ई छथि जे अनकर काजक किछु होउ, अपन कुरथी बलुआ जाए। तैपर दूधबलाक काजक समैपर सेहो
नजरि रहनि। दूधबला बेटी बिआहक सरंजाम कीनए भोरे बजार जाएत। लाल भायक हाथमे पाइ
नै रहनि, तँए
घुमबैत कहने रहथिन-
“नअ-दस बजे राति तक पाइ औत, काजक घरमे अनेरे
नै बैसह, बजार
जाइसँ पहिने तोरा पाइ पहुँचा देबह।”
छअ बजेक समए देने रहथिन। अँखिमुना बिसवासू
दूधबला, तँए
पाइक िचन्ता मनसँ हटा नेने रहए। जहिना भक्तक भगवानपर सँ हटि भगवान बनि जाइए, तहिना।
चाह पीब लाल भाय सोझे दूधबला ओइठाम विदा
भेला। विदा होइते लाल भौजी टोकि देलखिन-
“केतए जाइ छी?”
“दूधबलाकेँ पाइ दइले।”
“भोरे-भोर अहूँकेँ किछु फुड़ल नै जे अनेरे विदा भेलौं?”
“की अनेरे?”
“जेकरा खगता रहै छै, ओ अनेरे दौगल अबैए।”
“हमहूँ खगता बुझलिऐ तँए ने दौगल जाइ छी।”
पतिक सकताएल विचार सुनि लाल भौजी ठमकि
गेली। बजली किछु ने। मुदा नजरिक लाली कतियाए लगलनि। जहिना बाघक आगू पड़ने
दुनूकेँ ज्वर
लगि जाइ छै तहिना लालो भाय आ लाल भौजीओकेँ हुअ लगलनि। मुदा दुनूक ज्वरक दू
कारण छेलनि। केकरो रदु-बसातसँ एला पछाति नहेलासँ अबैत तँ केकरो नहेला पछाति रदु-बसातमे गेला
पछाति अबैत। लाल भाय अपन विचारक पाछू अपन मानक संग परिवारक सम्मानक रक्छाक
बातमे डूमि कलियाएल जाइत रहथि तँ लाल भौजी अपन मान-सम्मानमे।¦¦¦
२४ फरवरी २०१४
विदेह नूतन अंक भाषापाक रचना-लेखन
इंग्लिश-मैथिली-कोष / मैथिली-इंग्लिश-कोष
प्रोजेक्टकेँ
आगू
बढ़ाऊ, अपन सुझाव आ योगदान ई-मेल द्वारा ggajendra@videha.com पर पठाऊ।


text:
Friday, October 18, 2013
(62) इमानदार घूसखोर
इमानदार घूसखोर
चुनमुन बाबूकेँ सभ जनैत, चाहे ओ आम आदमी होथि वा कचहरीक वकील, मुंशी, किरानी, चाहे इनटेलिजेन्स विभागक अफसर होथि वा प्रशासनिक, जे ओहन घूसखोर जिला भरिमे कियो नै छथि मुदा ईहो सभ जनै छथि जे जिनगीमे कहियो अपन इमान नै डिगौलनि।
जिला सत्र न्यायालयक प्रथम श्रेणीक जज चुनमुन बाबू छथि। अोना हुनकर असल नाओं सुरेन्द्र प्रसाद छियनि मुदा दादीक पहिल पोता रहने उपहार देल नाओं चुनमुन छियनि जे पछाति बाबू जोड़ा गेलनि। उर्फ कए कऽ अपनो चुनमुन बाबू लिखते छथि जे नेमप्लेटमे सेहो छन्हि। ओना बहुतो, प्रेमचंद आ दिनकरजी सन भेला जिनकर असली नाओंसँ बेसी लोक उपनामेकेँ जनै छन्हि।
बच्चेसँ चुनमुन बाबू इमानदारीक िनर्वहन करैत आएल छथि जेकर फलाफल सेहो जीवितेमे भेट रहल छन्हि। पढ़ै-लिखैमे एते इमानदार रहला जे कहियो मौलिक रचना छोड़ि नोट-फोंटक सहारा नै लेलनि। जइसँ सभ दिन नीक रिजल्ट होइत रहलनि। ओना सुभ्यस्त परिवार रहने कहियो अर्थक अभाव सेहो नहियेँ भेलनि। मुदा अपनो पढ़ैमे एते इमानदारी रखै छला जे शिक्षकसँ परिवार धरिक नजरिमे रहला। एम.ए; एल.एल.बी. कए प्रथम श्रेणी जिला सत्र न्यायाधीश बनला।
चारि भाँइक बीच सए बीघासँ ऊपरे जमीन छन्हि जइमे तीन भाँइ नोकरी करै छथि आ एक भाँइ देवेन्द्र प्रसाद गिरहस्थी करै छन्हि। गिरहस्थीक अर्थ खाली खेतीए करब नै, बल्की परिवारकेँ संचालित करब सेहो होइत, जे छेलनि। नोकरिहरो भाँइ सभकेँ नै बूझि पड़नि जे खनदानी परिवारमे कनियोँ केतौ घून-घान आकि दिवार-गराड़ लगल अछि। परिवारक ऐ काजमे चुनमुन बाबूक विचार काज केलकनि। ओहए कहलखिन जे जखनि हम सभ तीनू भाँइ नोकरी करै छी तखनि खेत आ परिवार देवेन्द्रक भेलनि, जइ दिन हमसभ रिटायर भेलापर आएब तइ दिन अगिला विचार करब। मनमे ईहो रहनि जे जखने हम सभ खेत बाँटि लेब तखने ढेर तरहक बिहंगरा उठत। एक तँ ओहिना जमीन जाल छी तैपर भैयारीक तँ आरो महाजाल। जे सम्पति आइ धरि मान-प्रतिष्ठा बनल रहल अछि वहए गाड़ा-घेघ बनि सभटाकेँ धोइ-पोछि एकबट्ट कऽ देत। जखनि जिनगीमे माने-प्रतिष्ठा नै तखनि जिनगीओ तँ एक्सपाइर डेटक दबाइसँ बेसी किछु नै।
एक तँ अोहुना समए िनर्धारित अछि जे केते उमेरमे बेटाक बिआह आ केते उमेरमे बेटीक बिअाह करैक चाही, तहूमे देहक लक्षण आगूमे ढाढ़ भऽ जाइ छै। से सुरेन्द्रक पिता गौड़ीनाथ सेहो केलनि। जखनि सुरेन्द्र प्रसाद बी.ए.मे पढ़ै छला तखने बिआह कऽ देलखिन। कहैले तँ ईहो अछि जे जखनि पढ़ि-िलखि अपना पएरपर ठाढ़ भऽ जाइ तखनि बिआह करैक चाही, मुदा जैठाम पएरपर ठाढ़ होइक बेवस्थे नै रहत तैठाम की सभ अविवाहित बनि बबाजीए भऽ जाए। कौलेजक अवस्थामे सुरेन्द्र प्रसाद रहथि मुदा मिसिओ भरि मनमे नै उठलनि जे अखनि बिआह अनुचित हएत। साहित्यसँ दिलचस्पी रहबे करनि तहूमे मध्ययुगीन साहित्यसँ बेसी रहलनि तँए मनमे चप-चपिए रहनि। पितोक मनमे कहियो दहेजक लोभ नै उठलनि जे नीक शिक्षा पाबि नीक नोकरी भेटलापर नीक दहेजो भेटै छै। सामान्य गिरहस्त परिवार जकाँ अपन दायित्व बूझि समैपर काज समेटि लेलनि किए मनमे उठितनि जे बेटाकेँ पढ़ैमे बाधा उपस्थित हेतनि। तँए मन खुशीसँ खुशिआइते रहनि।
एम.ए.क पहिल सत्रमे जखनि सुरेन्द्र पढ़ै छल तखनि जौंआ बेटी भेल। नैहरेमे पत्नी रहथिन। ओना साले भरिपर दुरागमन भऽ गेल रहनि। जौंआ बेटी देखि माएक मनमे तँ कनी सोगो पैसलनि मुदा नानीक मनमे तेते खुशी रहनि जे सोल्हो आना नातिने पाछू बेहाल रहए लगली। खुशीक कारण रहनि जे तेहेन जुग-जमाना भऽ गेल अछि जे अनेरे लोक बेटाक आशा करैए, तइसँ नीक बेटीए। जौं बेटीकेँ नाति नहियेँ देखत तैयो जौं दुनू बेटीक जिनगी-जान रहलै तँ कहियो माएकेँ थोड़े दवाइ-दारू आकि कपड़ा-लत्ताक दुख हुअ देत। अपनो पहिरन जौं दैत रहतै तैयो सभ दिन हराएले रहत। तहूमे तेहेन कपड़ा सभ बनि रहल अछि जे तीन साल तक नबे रहैए, आ चलत केते दिन तेकर कोनो ठीक छै। सुइटर बिनैक लूरि सिखा देबै, भरि बाँहिसँ लऽ कऽ अदहावाहिंक तेते दैत रहतै जे दस-दसटा साटि कऽ पहिरत। की करतै माघक जाड़। ओना सुरेन्द्रक माएक मनमे सेहो खुशीए रहनि जे भगवान अपना कोखिमे बेटी नै देलनि तँ की हेतै पोतीक कन्यादानक बाट तँ खुजिए गेल। जे नारी एकोटा कन्यादान नै केलक ओ चाहे जे हुअए मुदा माएक एक सूत्रमे कम जरूर रहत।
जिला सत्र न्यायालयक न्यायाधीश बनि जुआइन करए सुरेन्द्र प्रसाद आइ जेता। असीरवाद दैत माएओ आ पितो कहलखिन-
“बौआ, नम्हर काजक भार उठबए जेबह तँए नम्हर बनि काज करिहऽ।”
माता पिताक असीरवाद सुनि सुरेन्द्र किछु नै बाजल मुदा मनमे एकटा प्रश्न घुरियाए लगलनि, जे माए बूझि गेलखिन। तोसैत कहलखिन-
“बौआ, सभ दिन एकार बनि पढ़लह-लिखलह मुदा अपन परिवार अपने आगू नीक होइ छै तँए पत्नीओ आ चारू कनटिरबीओकेँ संगे नेने जाह।”
सोझहामे गौड़ीनाथकेँ देखैत तँए सुरेन्द्र किछु बाजए नै चाहैत मुदा मन गुनगुनाइत जे माए बूझि गेलखिन। बजली-
“बौआ, अपन बच्चाकेँ अपने देख-रेखमे पढ़ाएब बेसी नीक होइ छै, सेहो हेतह, आइ-काल्हि देखै छिऐ दूधे लगसँ बच्चा हटि जाइ छै। दोसर हमरा सबहक आशा केते दिन करै छह, सेहो सीखल नै रहतह तँ अगिलाकेँ कथी सिखेबहक। मनमे होइत हेतह जे पिता की कहता मुदा नोकरीक अर्थ तँ ई नै ने होइ छै जे गामे छोड़ि देब, परिवारे छोड़ि देब। मौका-मुनासिब अबैत-जाइत रहिहऽ। बेटा धन छिअ, तोरा माल-जाल जकाँ थोड़े डोरी बान्हि रखल जाएत। ई होइत हेतह जे परिवार टूटि जाएत, से भ्रम हेतह। भदवारि मासमे हिमालयक पानिक मिलान समुद्रसँ भऽ जाइत अछि जे अनदिना माने आन मौसिममे धार कमजोर वा सुखने छूटि जाइत अछि मुदा फेर भदवारिमे की देखै छहक। परिवार एक धार छी जेकर प्रवाह स्वच्छ पवित्र बनि अनवरत सामाजिक दिशामे बहैत रहए यएह ने भेल। छाती सक्कत कए कऽ घरसँ जाह।”
अखनि धरि सुरेन्द्र प्रसाद छाती सक्कत करैक अर्थ खाली कहावते धरि बुझै छल मुदा माएक असीरवादक शब्द मनमे औंढ़ मारलकै। छाती सक्कत करब बाता-बातीमे सक्कत करब आकि काजमे सक्कत करब, विचार सक्कत करब आकि पवित्र विचार सक्कत करब, पवित्र विचार संग पवित्र जिनगी सक्कत बना चलब आकि सक्कत मनुख बनब। समुद्रक पानि जकाँ जेते डुबकुनियाँ मारैत तेते अथाह दिस डुमल जाइत। अनासुरती मनमे उठलै, आएल शुभक लगनमा शुभे हे शुभे...। माएक शुभ बात सुनि शुभेक्क्षु नजरिसँ दलदलाइत सुरेन्द्र बाजल-
“माए, तोहर असीरवाद शिरोधार्य अछि। मुदा समस्यो तँ जिनगीक बाधक बनि दानव जकाँ अबैत रहै छै।”
आेना सुरेन्द्र खुशीमे दहैल गेल छल जइसँ ऐ विचारपर नजरि नै गेलै जे बड़का जंगलक कातमे पहिने झाड़े-झूड़ रहै छै जइमे छोट-छोट जानवर बास करैए। तहिना ने मनुक्खोक बोन छै जइमे पहिने छोटका जीव-जन्तु रहै छै।
चुपचाप भेल पिताक मनमे नचैत जे जुड़शीतलक अछींजल जकाँ, घरसँ निकलि दोसराक सेवामे जा रहल अछि की ओकरा बसाैत आकि उजाड़त। मुदा बिनु गहन लगने अनुमाने ने हएत।
जहिना कौलेजक पहिल दिन, सासुरक पहिल भेँट, दोस्तीक पहिल मिलन भेने स्वत: हृदए डगमगाए लगैत, तहिना सुरेन्द्रो प्रसादकेँ कार्यालय पहुँचिते हुअ लगलनि। नव-नव संगी सभ आबि-आबि भेँट करए लगलनि। संगीओ बेसी ओहन नै, जे समतूल हुअए। मुदा सुरेन्द्र अवाक। सोझहे नमस्कारक उत्तर नमस्कारमे दैत रहला। मात्र हाजरी बनाएब छेलनि तँए काजक भारो बेसी नहियेँ। संगी सभ कमिते असकरे रहि गेला। मनमे परिवार आ दरमाहा, सोझहा-सोझही संगे उठलनि। दरमाहा तँ सीमित परिवारक स्तरक हिसाबसँ बनै छै, तहूमे जे देश जेहेन रहल ओकर ओइ तरहक बनै छै। पाँच गोटेक परिवारमे छह गोटे अखने छी। तहूमे चारिटा बेटीए अछि। समाजो तेहेन अछि जे दहेजक सवारी कसबे करत। घर भाड़ा, बिजली-पानि, इन्कम टेक्स इत्यादि कटिए जाएत तखनि हाथमे केते आैत? महगी अपना चालिए चलबे करै छै। तहूमे तेहेन लफड़ल डेग पकड़ि नेने अछि जे मध्यवर्गीय जीवन धारक मोनि जकाँ चकभौंर लऽ रहल अछि। मन विषसँ बिसाइन हुअ लगलनि। ओना काज नै रहने कार्यालय समैसँ पहिने छोड़ब पहिल दिन उचित नै हएत। कुरसीक मुरेड़ापर मुड़ी अँटकौने अकास दिस देखैक कोशिश करैत रहथि मुदा कार्यालयक छतमे रोकाएल रहनि।
चारि बजे कार्यालयसँ निकलि सुरेन्द्र प्रसाद सोझहे डेरा दिस विदा भेला। रंग-बिरंगक टीका-टिप्पणी रस्तामे होइत। किछु निको किछु अधलो। परदेशमे पति कमाए एला, से खुशी पत्नी सुनैनाकेँ रहबे करनि। चारू बेटीक बीच सुनैना यक्षिणी जकाँ पतिक आगमनक प्रतिक्षा बेर-बेर नजरि उठा-उठा करैत। ओसारपर पतिकेँ पहुँचिते सुनैना मुस्की भरल नजरिक तीर छोड़लनि। बौड़ाएल मन सुरेन्द्र प्रसादक। जिनगीक समस्यासँ बौड़ाएल। ओना कियो खुशीओसँ बौड़ाइत अछि तँ कियो दुखोसँ। मुदा सुरेन्द्र बौड़ाएल रहथि अपन आगूक जिनगीक समस्यासँ। अपनाकेँ संयमित करैत बेटीक हाथ पकड़ने कोठरी पहुँचला। पत्नी चाह अनलकनि। दुनू गोटे चाह पीऐत गप-सप्प शुरू केला। अपन आमदनी देखबैत सुरेन्द्र बजला-
“अपन परिवार भेल जेकर आमदनी सत्तरि हजार महिना भेल, तइमे घर भाड़ा, इन्कम टैक्सक संग केतेको जमा करैक सूत्र लगल अछि। घर केना चलत से तँ अपने दुनू गोरे ने विचारब?”
जहिना सुरेन्द्र प्रसाद अपन मोटा पत्नीपर पटकए चाहलनि तहिना पत्नी भोली-बौलक गेन जकाँ उनटबैत बजली-
“देखू हमर कुल-खनदान एहेन नै रहल जे केकरो अधिकार छीनत। जे काज अहाँक छी ओ अहाँक भेल आ जे हमर छी ओ हमर भेल। छह मास पछाति पेटक बच्चाक दुख माइए बुझैत अछि बाप थोड़े बूझत। आकि कहियो किछु कहबो केलौं।”
दू-हत्थी बौल फेकैत सुरेन्द्र प्रसाद पुछलखिन-
“कहलौं तँ बेस बात मुदा पढ़लौं-लिखलौं दुनू गोटे फुट-फुट इसकूलमे, सभ दिन रहलौं फुट-फुट मुदा धीया-पुता तँ सझिया भेल किने, तखनि देह छिपौने काज चलत?”
सुनैना अपनाकेँ कमजोर पबैत बजली-
“अहाँक जे विचार अछि से बाजू जे अनुकूल हएत मानि लेब जे नै हएत अोकरा तत्काल रखि लेब।”
एक गंभीर चिंतक जकाँ सुरेन्द्र बजला-
“जेते हमरा दरमाहा भेटत ओ अहाँ हाथमे दऽ देब। अपना विचारे परिवार चलाएब।”
नोकरीकेँ जिनगीक धार बूझि परिवारक सवारी नावपर चढ़ा भविस दिस बढ़ला। मनमे उठलनि जे एक बेर पत्नीकेँ पूछि लियनि जे केना घर चलाएब मुदा मनकेँ मोने रोकि कहलकनि जखनि कुल-खनदानक रक्षक छथि तखनि किछु बाजब उचित नै हएत। अपना लेल सोचब नीक हएत। चलैत धारमे नावकेँ हवा-बिहाड़ि, पानि-पाथरसँ सामना करए पड़ै छै। जखने वेतनक भीतर परिवार चलत, तखने एक बान्हल परिवार जकाँ आगू बढ़ब। जहिना समाज अपन रोग अपने अराधि लेलक जइसँ सभ रोगा गेल तखनि अपन रोग के देखत। मुदा एहनो तँ रोग होइते अछि जाधरि दोसर नै बुझैत ताधरि दोसरकेँ नै कहल जाइत। कमा कऽ परिवारमे आनब पत्नी देखबे करती, आमदपर आमद देखि चस्कबे करती, जेते चस्कती तेते लोक देखबे करत। कोनो कि केकरो आँखि सीयल छै जे नै देखत। मुदा बेटा-बेटीक बिआह-दान -पढ़ा-लिखा सक्षम बना जिनगीमे उतारैक अवस्था धरि- जौं नै कऽ लेब तखनि कोन मुहेँ समाजमे जीब। नीक हएत जे जहिना होशियार रोगी दबाइए दोकानपर दबाइ खा लइए आ घरपर अनबे नै करैए, तेहने जौं उपए होइ तँ नीक हएत। नजरि काज दिस बढ़लनि। कोन एहेन कोर्ट-न्यायालय अछि जइमे काजक बोझ नै पड़ल अछि। आनसँ भिन्न अपन पहिचान बनबैक प्रश्न अछि। मनक उत्साह जगलनि। कार्यालय संग डेरामे काज करब। काज बढ़ौने जौं किछु हथियाइओ लेब तँ ओते अनुचित नै हएत। जौं से नै करब तँ परिवार साधारण नै असाधारण रूपमे ठाढ़ भेल अछि। खेनाइ-पीनाइसँ लऽ कऽ पढ़ौनाइ-लिखौनाइ धरि तँ बेटे-जकाँ हएत। पढ़ाइ समाप्त होइते वा होइपर रहिते बिआहक भूत कपारपर चढ़ि जाएत। ई काज केकर हेतै? तखनि? जाधरि प्रतिकूलकेँ अनुकूल बना नै चलल जाएत ताधरि सड़क परहक गाड़ी जकाँ दुर्घटनाकेँ के रोकत। जहिना ओकाइतसँ भारी ढेंगकेँ बाँसक जोगार लगा उनटा-पुनटा घुसकाैल जाइत अछि तहिना उनटबै-पुनटबैक जोगार करए पड़त। मुदा अनुचित रूपमे? नहि! कदापि नै!! तखनि? हँ तखनि अछि जे अपन काज की अछि? यएह ने जे लोकक झगड़ाक मुकदमाक िनर्णए करब। जेकर नोकरी करै छिऐ ओकर काज अनकासँ बेसी करब। यएह जिनगीक पहिचान हएत किने। अनेरे किए एते मुकदमा कोर्टमे पड़ल अछि। महिनामे बीसटा मुकदमाक फैसला करब। जहिना सभकेँ सभ ओझरबै पाछू लगल रहैत अछि तहिना ने कोटो-कचहरी भऽ गेल अछि। ओना काज करैक दिशा सभकेँ िनर्धारित अछि तखनि किए ने अपन बाट पकड़ि तेज गतिए चलब। संकल्पित होइत मन ठमकलनि। केकर फैसला करैक अछि? ओकरे ने जे अपन बात अपने नै बूझि अनेरे ओझराइत आबि गेल अछि। एकक ओझरीसँ दोसर ओझराएल अछि। जहिना रग्गड़ करैत आबि गेल अछि तहिना हमहूँ दू-चारि रन्दा चला आरो चिक्कन कऽ देब। बीसटा केसक फैसला मासक काजक संग डेढ़ लाखक ऊपरी आमदनी सेहो करब अछि। दुनू पार्टीसँ पाइ लेबै। जेकरा पक्षमे हेतै ओ अपने भेल आ जेकरा विपक्षमे हेतै ओकर घुमा देबै। केकरो संग अनुचित नै करब। मुदा लोको तँ शेतानक चरखीए अछि, जे विचारलौं से चलए देत कि नै? किए ने चलए देत? चरखीकेँ चरखा बना घुमाएब तखनि अनेरे ने सभ सुधरि जाएत। मुदा चरखीकेँ चरखा बनत केना? हँ किए ने बनत? जखने काजमे तेजी आनब तखने ने काज मुहथरि लग पहुँचत। हँ मास-दू-मास फोंक जाएत मुदा तेसर मास अबैत-अबैत तँ गर पकड़िए लेत। जखने केसक बहस करा फैसला करैक स्थितिमे आैत, तखने ने ससारैक गर भेटत। तीन-तीन दिनपर तारीख देबै अनेरे ने मासे िदनमे ठहिया कऽ लिखाइ-फीस जमा करत।
चुनमुन बाबूक दस बरख नोकरी पूरि गेलनि। अनढड़न फुलवाड़ीक फूल जकाँ चारू बेटी खिलए लगलनि। तैपर अनढड़न भगवान तीनटा बेटी आ दूटा बेटा आरो देलकनि। मुदा पति-पत्नीक बीच सिनेहमे कमीक पेंपी पोनगए लगलनि। सुनैनाक मन कनैत जे भगवान तेते धीया-पुता दऽ देलनि जे के केतए बौआएत तेकर ठीक नै। तेहेन जुग-जमाना भऽ गेल जे निहत्था बाप-माए बेटीक पार-घाट केना लगौत। अपने (पति) कहियो एक पाइ अनुचित नै कमाइ छथि की समाज हमरा छोड़ि देत? बिनु दहेजक बिआह बेटी सबहक हएत? केतएसँ आैत? ओना पत्नीक मलिन चेहरा देखि चुनमुन बाबू परखैक परियास करै छला मुदा लाख समस्याक बीच सुनैना पति लग पत्नीए जकाँ रहै छेली। काजक भार पतिपर छेलन्हिहेँ। बेसी समेओ ने भेटै छेलनि जे बेसी बातो करितथि।
दोसर साँझ, चाह नेने सुनैना पतिक हाथमे दैत आगूमे ठाढ़ भऽ गेली। जहिना देवालयमे भक्त किछु याचना करए ठाढ़ होइत तहिना सुनैना भऽ गेली। सुरेन्द्रक मनमे मिसिओ भरि जिनगीमे प्रतिकुलता नै। एक घोंट चाह पीब सुरेन्द्र पुछलखिन-
“मन मन्हुआएल देखै छी?”
ढलान पाबि जहिना पानि ढलकि जाइत तहिना ढलकैत सुनैना बजली-
“एक तँ भगवान बेइमान भेला जे केकरो रोटीओपर ने नून केकरो बोरे-बोरे नून दइ छथिन। नअ-नअटा बाल-बच्चाक परिमार्जन करब नान्हिटा खेल छी।”
सुनैनाक विचार मुँहसँ निकलबो नै कएल छेलनि तइ बिच्चेमे सुरेन्द्र बजला-
“खेल-खेल खेलौं।” कहि चुप भऽ गेला। आँखि उठा पत्नीक आँखिपर अँटकबए चाहै छला मुदा रोगाएल-सोगाएल-पीड़ाएल सुनैनाक आँखिमे सुखाइत जिनगीक बालुक बुरजा छोड़ि आर किछु ने देखि पड़ै छेलनि।m m m
Subscribe to: Post Comments (Atom)


text:
डिपो प्रबंधक रमेश कुमार चौधरी कहलनि कि बरख 2013 म' खुजल एहि डिपो म' राखल गेल शराब क' प्रशासनिक अधिकारी सभक देख रेख म' नष्ट काएल गेल। नष्ट काएल गेल विभिन्न ब्रांड केर 10250 पेटी शराबक अलावा 743 बोतल अंग्रेजी शराब सेहो शामिल छल। जाहिके डिपो केर मुख्य द्वार पर नष्ट काएल गेल। नष्ट करबाक लेल बीयर केर बोतल सहित शराब केर बोतल क' जमीन पर एक जगह जमा काएल गेल आओर ओहिक ऊपर रोड रोलर चलाओल गेल।
शराब क' नष्ट करबाक सूचना पर आसपासक गाम केर लोग सभक भीड़ ओता जमा भ' गेल लेकिन पुका पर मौजूद पुलिस बल सभके डिपो सँ बाहर क' देलनि। नष्ट काएल गेल शराबक कीमत खुला बाजार म' करीब दू करोड़ सँ बेसी बताओल जे रहल अछि।
पहिल बेर जिला प्रशासन एतेक पैघ मात्रा म' शराब ' नष्ट करबाक कार्रवाई केलनि अछि। उत्पाद अधीक्षक रजनीश बतौलनि कि विभागीय नियमानुकूल शराब क' नष्ट काएल गेल अछि। एहि मौका पर डिपो प्रबंधक सहित सहायक लेखापाल उमेश चन्द्र मंडल, रमण, विनोद पासवान, उत्पाद विभाग केर अवर निरीक्षक प्रभुनाथ सिंह सहित सेप जवान मौजूद छलथि।


text:
जिलाधिकारी विनोद सिंह गुंजियाल चित्रालय के एनओसी रद्द करबाक संगे संग चित्रालय क' अग्निशामक विभाग सँ भेटल अनापत्ति क' सेहो खारिज क' देलनि। चित्रालय के वर्तमान प्रोपराइटर स्व. अशोक सिंह के पत्नी सुधा सिंह कहलनि कि जिलाधिकारी द्वारा एकपक्षीय फैसला लैत चित्रालय क' बंद करबाक निर्देश देल गेल अछि। अपने क' बता दी कि सुधा सिंह के परिवार म' संपत्ति केँ विवाद चैल रहल अछि। जाहि मामला लेल उच्च न्यायालय म' वाद चैल रहल अछि।
सुधा सिंह कहलनि कि परिवारक जीवनयापन केँ एकमात्र सहारा चित्रालय स' होमै बला आमदनी छल। आगा ओ कहली कि 'न्याय नहि भेटला पर सपरिवार आत्मदाह क' लेब।'
अपने क' बता दी प्रशांत चित्रालय अपन स्थापना काले स' बहुत चर्चित रहल अछि। एहि चित्रालय के संस्थापक स्व. तारकेश्वर प्रसाद सिंह मैथिली चेतना परिषद के सदस्य छलाह। हुनका कार्यकाल म' मैथिली फिल्म के प्रदर्शन म' प्रशांत चित्रालय अग्रणी रहल छल। 1983 म' अभिनेता किरण कुमार आओर अरुणा इरानी केँ मैथिली फिल्म भौजी माय व दुलरुवा बाबू के प्रदर्शन काएल गेल छल। प्रशांत चित्रालय म' मैथिली, हिंदी व भोजपुरी के कैको अभिनेता व अभिनेत्री फिल्म के प्रमोशन लेल चित्रालय पहुँचल छथि। सिनेमा हॉल के बंद भेला सँ सिनेप्रेमि लोकनि उदास छथि।


text:
सुगना फटल -पुरान वस्त्र पहिरने,धुल सँ लतपथ शरीर मे रोडक किनार रात्रिक आठ बजे बैसल छल , भुख सँ छडपटा रहल छल , माथा सँ पसीना टप टप चुबैत छेलैय । घुमैत घुमैत ओकरा चक्कर आइब गेल रहैय ,माथ पर हाथ दय सोचैय लागल जे आइयो भुखले रऽह पडत ।
सामने ड्योही जाका भुकभुक इजोत नजैर पडलैय , सोचलक चलि क देखियै कोनो भोज भातक इंतजाम छय कि ? दुरैह सँ देखलक लोक सभ ठार भ क हाथ मे थारी ल क खा रहल अछि । सोचलक हमहु जाईत छी किछु मांगि आबि आ अपन छुद्धा के शांत क लिऽ । आगु बढल पता चललैय इन्जीनियर महेश बाबुक बेटी पिंकी केर आठम जन्म दिवस छीयैन । सैंकडो गाडिक धरिया धसान अछि । सऽब अपन अपन काज मे मस्त अछि । कियौ उपहार भेंट कऽ रहल छथि त कियौ भोजन क रहल छथि , किछु गोटे नृत्य करऽ मे व्यस्त छथि । आगु बढल सबसँ नजैर चोरबैत थारिक समीप पहुंचल , एतबा मे महेश बाबुक नजैर ओकरा पर पडल , जोर सँ बजला रे अनुराग देखहि त के आबि गेलउ । वैइला ऐकरा , जकरा मऽन होईत छव आइब जाइत छौव ।गेटक चौकिदारक नजैर अहि पर नञ छौव कि । सुगना डर सँ कपैइत तिरपालक ओहार भऽ गेल ।अनुराग के भेलनि जे ओ चलि गेल , ओ इम्हर ओम्हर देखि नृत्य मे मस्त भऽ गेलथि ।
किछु कालक बाद सुगना फेर हिम्मत कैयलक ।आगु बढितैय महेश बाबु जे एकटा साहेब के विदा कऽ रहल छला हुनकर नजैर फेर सँ सुगना पर पडलैन । तामस सँ लहलहाईत महेश बाबु ओकल गट्टा पकरि, घिसियाबऽ लगला , सुगना कनैत कंपैत बाजल "मालिक छोइर दिऽय भुख लागल अछि थोडबे दऽ दिऽय , हम जतैक खायब ओहि सँ बेसि तऽ आहाँ फेंक देबैय ।" महेश बाबु गरजैत बजला " हम कतबौ फेंक देबैय तकर हिसाब तु के रखनाहर छै रे बेहुदा , कतौ पैर उठा कऽ चलि आबैत छै , धर्मशाला छैयैय कि ? " सुगना के बाहर निकालैइत , चौकीदार चे फटकारैत फेर सँ मेहमानवाजी मे जुटि गैलैथि ।
पिंकी एकटा थारी मे व्यंजन लैइत छलि , "अंकल और थोडा देना" भेन्डर सँ मुस्कुराइत पिंकी कहलक । सऽब सामाग्री लऽ कऽ पिंकी ओहि गेट सँ बाहर निकलल जाहि पर चौकिदार नञ छल । शायद सुगना आ महेश बाबुक सऽब क्रियाकलाप पर पिंकी केर नजैर छलैय । पिंकी देखलक जे सुगना एकटा पाथर पर पेट पकरि कानि रहल अछि ।नोर सँ ओकर मैल वस्त्र बोदैइर भऽ गेल छल ।
पिंकी केर ह्रदय कांपि उठल , पिंकी ओकर नोर पोछैइत भोजनक थारी बढबैत , मुस्कुराइत भोजनक लेल आग्रह केलक ,। सुगना अहि स्नेह के देखि कँ अश्रुधारा बहबऽ लागल , ओकरा सत्तर सालक उम्र मे पहिलबेर सच्ची मानवताक साक्षत् दर्शन भेल ।
दु चारि कौड खेलाक बाद सुगना के हिचकी आईब गेलैय ,पिंकी झट जल लाबैइ लेल पाछु घुमल कि दृश्य देखि क चौंकि गेल , डर सँ ओकर देह पानि पानि भऽ गेलैय । महेश बाबु पाछु मे ठारह भेल आंखि लाल पियर कयनै छला ।
मुदा इ कि ? अचानक महेश बाबुक आंखि सँ बऽह लागल , पानिक बोतल सुगना दिस बढबैत पिंकी सँ लिपटि कानऽ लगला । हुनक घमंड चुर-चुर भऽ गेल छल । पिंकी हुनकर नोर पोछैत बाजल ।
"बाबुजी सभके भोजन करबैय सँ बेसि जरूरी अछि जे भुखल छथि तिनका भोजन कराबि "
महेश बाबु बिना किछु बजनै सर नीचा कऽ हामी भरला आ पिंकी के गला सँ लगबैत सुगना सँ माफी मांगैत चलि देला ।
__घनश्याम झा (दरभंगा


text:
बोधगया (गया) । मगध विश्वविद्यालय परिसर मे इंटरनेशनल कन्वेंशन सेंटर निर्माण क सपना आब साकार होएत। सेंटर निर्माण क लेल राज्य सरकार आ राजभवन अपन मुहर लगा देलक अछि। कन्वेंशन सेंटर निर्माण क लेल आब ग्लोबल टेंडर क प्रक्रिया शुरू होएत। एकर संगहि मगध विश्वविद्यालय देश क पहिल एहन विश्वविद्यालय बनि गेल अछि जतए विदेशी पूंजी क निवेश होएत। पब्लिक-प्राइवेट पार्टनरशिप क आधार पर बनैवाला एहि कन्वेंशन सेंटर क कंसल्टेंट आईएलएफएस कए बनाउल गेल अछि। जेे सेंटर निर्माण क लेल ग्लोबल टेंडर आमंत्रित करत। विवि क विकास पदाधिकारी कान्तेश कुमार सिन्हा कहलथि जे कन्वेंशन सेंटर निर्माण क लेल परिसर स्थित विद्युत सब ग्रिड क समीप 25.2 एकड़ भूखंड तीस वर्ष क लीज पर उपलब्ध कराउल गेल अछि। एकर एवज मे विवि कए प्रथम चरण मे 5 करोड़ आ प्रतिवर्ष 83 लाख टका प्राप्त होएत। ओ कहला जे 2.5 सौ करोड़ क लागत स निर्मित कन्वेंशन सेंटर मे 1 हजार क्षमता क अत्याधुनिक सुविधायुक्त एक हाल, 5 सौ क्षमता क एकटा अन्य हाल, 6 बोर्ड कमरा, जाहि मे 240 व्यक्ति क रहबाक क्षमता, 2 सौ सामान्य कमरा, 1 सौ फाइव स्टार क सुविधावाला कमरा आ मार्केट काम्प्लेक्स होएत। ओ कहला जे हाल मे बहुआयामी अनुवाद वाला यंत्र क संग-संग अंतरराष्ट्रीय स्तर क सबटा सुविधा मौजूद रहत।
मुख्य पृष्ठ समाद विशेष कन्वेंशन सेंटर निर्माण कए मुहर


text:
बुध दिन लालू स्पेशल सीबीआई कोर्ट मे दुमका खजाना मामला मे सुनवाई लेल पेश भेल रहथि। एहि दौरान हुनका माथ पर साढ़े तीन बरखक सजा होयबाक बादो कुनु तरहक दुःख नहि झलकैत छल। उल्टा ओ सुनवाई सँ पहिने जज शिवपाल सिंह संग बातचीत करैत देखार देला। जज शिवपाले सिंह लालू क' 89.27 लाख टाकाक चारा घोटाला मे 6 जनवरी क' साढ़े तीन बरखक सजा सुनेना छल आओर संगहि हुनका ऊपर 10 लाख टाकाक जुर्माना सेहो लगेना छल।
कोर्टरूम में मौजूद प्रत्यक्षदर्शि सभक मुताबिक जखन जज शिवपाल लालू यादव सँ जेल मे होमै बला दिक्कतक बारे मे पुछलनि तेँ लालू यादव अप्पन अंदाज मे शिकायत केलनि कि जेल प्रशासन हुनका पार्टी कार्यकर्ता आओर आन लोग सभसँ भेंट करबाक इजाजत नहि दैत अछि। जाहि पर जज कहलनि कि आंगतुक सभकेँ जेलक नियम केर पालन कराइये पड़त ओहिक बाद भेट करे देल जायत, एहिलेल हम अहाँक लेल खुलल जेलक सिफारिश केना रही।
एहि पर लालू यादव तुरंत जवाब देलनि कि अगर कार्यकर्ता सभकेँ खुलल जेल मे रोकक जायत तेँ ओता नरसंहार भ' सकैछ। झारखंडक सभ 20 हजार पुलिसकर्मि सभकेँ सुरक्षा मे तैनात हुवे पड़त। जाहि पर जज कहलनि कि अहाँ चिंता जूनि करू एहेन किछु नहि होयत।
लालू यादव जज सँ जेल मे साधारण कैदी जोका व्यवहार होयबाक शिकायत केलनि जाहि पर जज जबाब देलनि कि नियम सभक लेल समान अछि। लालू यादव जज सँ दुमका खजाना मामला मे जल्द सँ जल्द अप्पन फैसला सुनबाक गुजारिश करैत कहलनि कि कृपा करी हमारा ढाई बरखक सजा एहि मामला मे दी। जाहि पर जज सख्ती सँ कहलनि कि अहाँ एहि तरहक गप जूनि बाजी। एहि तरहक बात एहिठाम नहि होयबाक चाही।


text:
अन्तर्राष्ट्रीय मथिली के द दिना सम्मेलन सम्पन्न
करुणा झा
मैथिली भाषा संस्कृति के विकास आ मिथिला राज्य के मांग सहित विगत किछु बर्ष सँ आन्दोलन में रहल अन्तर्राष्ट्रीय मैथिली परिषद् के २६म् अन्तर्राष्ट्रीय मैथिली सम्मेलन मधेपुरा –बिहार) में २२–२३ दिसम्बर के सम्पन्न भेल अछि । २२ ता. (६ गते शनिदिन) शुरु भेल सम्मेलन के उद्घाटन सत्र के प्रमुख अतिथी परिषद के संस्थापक संरक्षक डा. भूवनेश्वर गुरमैता छलथि आ विशिष्ट अतिथी में मधेपुरा डिग्री काँलेज के प्रिन्सिपल । डायरेक्टर डा. अशोक कुमार, संस्थपक अध्यक्ष डा. धनाकर ठाकुर आ अन्तर्राष्ट्रीय मैथिली परिषद नेपालक अध्यक्ष करुणा झा छलथि । सम्मेलन के उद्घाटन सत्र के सम्बोधन करैत डा. धनाकर ठाकुर, मिथिला राज्य के लेल हमर संघर्ष जारी अछि बतौलनि । एक नई एक दिन हमर आन्दोलन निश्चित सफल होयत विश्वास व्यक्त केलनि । मिथिला के सभ्यता, संस्कृति के अपन गौरवशाली इतिहास रहल अछि आ एकटा नजरअंदाज नइ कायल जा सकैत अछि । तहिना नेपालक अध्यक्ष करुणा झा अपन मन्तव्य में यूवा पीढी, महिला के सशक्त सहभागिता भनाई आजुक आवश्यकता अछि कहलनि । मिथिला के स्वर्णिम इतिहास आजुक यूवा पीढि अवगत नई अछि आ हमर सब के दायित्व अछि जे आब घर घर सँ महिला सब के सेहो अई अभियान में जोडल जा पर जोर हेबाक चाहि । महिला समाज के उत्थान बिना कोनो भी समाज क उत्थान संभव नहि अछि । तहिना उदयशंकर मिश्र, प्रभात झा, किसलय कृष्णा सब सेहो अपन अपन विचार व्यक्त केलनि । परिषदक अध्यक्ष डा. कमलकान्त झा के अध्यक्षता में, स्वागत गीत काजल झा कार्यक्रम सम्पनन भेल ।
दोसर सत्र में मिथिला राज्य पर विचार गोष्ठी के बाद सांस्कृतिक कार्यक्रम भेल । दोसर दिन “कोशीक बान्ह–बिहार आ नेपाल” विषय पर अन्तरक्रिया कायल गेल । आ कार्यक्रमक समापन भेल ।
Karuna Jha
rajbiraj, Saptari (Nepal)


text:
अपने क' बता दी पड़ोसी देश नेपाल आओर बिहार म' लगातार भेल भारी बारिश केर कारण एकाएक आएल प्रलयंकारी बाढ़ि सँ सूबे म' एखन धरी 74 लोगक मौत भ' चुकल अछि। भीषण बाढ़ि म' बिहारक 14 जिलाक 73.44 लाख आबादी प्रभावित भेल अछि। केंद्रीय खाद्य मंत्री कहलनि कि ओ बिहार म' बाढ़िक लेल प्रधानमंत्री नरेन्द्र मोदी सँ चर्चा केलनि। प्रधानमंत्री आश्वासन देलनि कि केंद्र बाढ़ि प्रभावित सभक मदैद लेल हरसंभव प्रयास क' रहल अछि।
एहि बिच आपदा प्रबंधन विभाग केर विशेष सचिव अनिरुद्ध कुमार बतौलनि कि बाढ़ि प्रभावित प्रदेश केर 14 जिला म' सभसँ बेसी 22 लोगक मौत अररिया म' भेल अछि। सभ जिला म' बाढ़ि म' घेराओल लोग सभके सुरक्षित निकालबाक लेल युद्ध स्तर पर काज काएल जे रहल अछि। एखन धरी 2.74 लाख लोग क' सुरक्षित स्थान पर पहुँचाओल गेल अछि आओर 504 राहत शिविर म' 1.16 लाख लोग शरण लेना छथि।
प्राप्त सुचना केर मुताविक मुख्यमंत्री नीतीश कुमार आए उपमुख्यमंत्री सुशील कुमार मोदी संग बाढ़ि प्रभावित बेतिया आओर वाल्मीकिनगर केर हवाई सर्वेक्षण करै बला रहथिन। मुदा खराब मौसम केर कारण उड़ान नहि भरल गेल।


text:
'via Blog this'From Shri Bhawesh Chandra Mishra ji's wall
तपस्वी ☆महान साधक महाराजाधिराज रामेश्वर सिंह☆
(साधना -पक्ष)
पुष्प - 2
'दिन -चर्या'------
______
मिथिलाधिपति जहिना कुशल, दक्ष एवं यशस्वी राज-कार्य मे छला, तहिना साधना मे निपुण एवं सिद्ध छला। महाराज नित्य दू बजे रात्रि मे उठि शय्या-कृत्योपरान्त शय्ये पर एक आवृति 'सप्तशतीक' पाठ क' लैथि।ओकर बाद साढे तीन बजे तक स्नानादि सॅ निवृत्त भ' वैदिक संध्या एवं सहस्त्र गायत्री जप क' एक मन चाउर के नित्य पिण्डदान करै छला।ओकर बाद पार्थिव पूजा ब्राह्म-मुहुर्त के प्रदोष -काल में क' भगवती मंदिर मे अबै छला ।ओतऽ ओ तांत्रिकी संध्यादि क' न्यासादि कएलाक उपरांत पात्र-स्थापन करथि।ओ सब पात्र सुवर्ण-मण्डित नर-कपाल के रहैत छल।
आब महाराज स्वयं मुण्ड-माला धारण क' भगवतीक पूजन, आवरण-पूजनादि , जप,पञ्चांग-पाठ कऽ सहस्त्रनाम सॅ पुष्पांजलि दैत छला।जेकर विषय मे ककारादि सहस्त्रनाम में लिखल अछि--------
' विल्व-पत्र सहस्त्राणि करवीराणि वै तथा
प्रति नाम्ना पूजयेद्धि तेन काली वर-प्रदा।'
ओकर पश्चात कुमारी, सुवासिनी, वटुक, सामयिक के पूजन-तर्पण कऽ महाप्रसाद ग्रहण केलाक पश्चात करीब दस बजे धरि तैयार भ' जाथि ।
एक घंटा विश्रामक पश्चात 11बजे सॅ 3•30बजे धरि राज-कार्य देखै छला। ओकर बाद पुनः स्नानादि क' वैदिक संध्योपरांत प्रदोष काल मे पार्थिव पूजन क' महा-निशा मे भगवतीक सांगोपांग पूजन करथि।
'दंत-माला जपे कार्या गले धार्या नृ-मुण्डजा,
काली-भक्तः भवेत सो हि धन्य-रूपः स एवं तु ।'
अत्यंत प्रभावशाली व्यक्तित्व, जाहि सॅ अभिभूत भ' सर ' जोन वूडरफ ' हिनका सॅ दीक्षा लेलैन ।'शिव चन्द्र भट्टाचार्य ' के सेहो दीक्षा देबाक मुख्य श्रेय महाराजे के छनि ।
क्रमशः - पुष्प -3 मे
भवेश चन्द्र मिश्र 'शिवांशु'
नक्षत्र निकेतन, कबड़ाघाट


text:
पटना । मिथिला क पारंपरिक लोक गीत स शनिदिन पटना क कालीदास रंगालय सराबोर रहल। सोहर, नचारी स ल कए कजरी तक क आनंद श्रोता उठौलथि। मिथिला उत्थान संघ क बैनर तर आयोजित सुर समाद कार्यक्रम क शुरुआत गायक देवानंद झा क मधुर अावाज स भेल। देवानंद क आवाज क मधुरता एतबा छल जे हुनक सबटा प्रस्तुति एक स बढि कए एक रहल। ओ अपन पहिल प्रस्तुति भगवती गीत स कलथि आ बाद में सोहर आ नचारी गाबि श्रोता कए मंत्रमुग्ध क देलथि। देवानंद क बाद बिहार कला रत्न स सम्मानित गायिका रंजना झा मंच पर एलथि आ अपन टूटा प्रस्तुति स लोक कए थोपरी बजबा लेल बाध्य करैत रहलीह। पिया मोर बालक ….क प्रस्तुतिक बीच बीच मे सभागार थोपरी क आवाज स गुंजैत रहल। खास इ रहल जे थोपरी सहो लय मे छल आ एकटा वादययंत्र बुझा रहल छल। रंजना झाक आवाज क लोज अदभुत शमां बांधि देलक। कोनो मंदिर मे गौनिहारि कोनो साध्वी जेकां हुनक प्रस्तुति लागल। गैंगस आफ बासेपुर फेम रेखा झा क उकटा प्रस्तुति पेटी क कुंजी हेरा गैलेय..सराहनीय रहल। हुनक आवाज साधल आ मिठहर अछि। कार्यक्रम क समापन देवानंद झा एकटा उदासी गीत आ एकटा महादेव वंदना गाबि केलथि। कुल मिला कए कार्यक्रम सुरमय रहल आ लोक गीत क विभिन्न विधा स अवगत करेबा मे सफल रहल। हम त मैथिली मे शपथ खेने छी : रमण मिथिला उत्थान संघ क बैनर तर आयोजित सुर समाद कार्यक्रम में बजैत बिहार क कला व संस्कृति मंत्री राम लखन राम रमण कहला जे ओ त मैथिली मे शपथ खेने छथि। ओ कहला जे जेना ओ मुखिया स ल कए मंत्री पद तक पर जखन ओ नियुक्त भेला त शपथ मैथिली मे लेलथि, तहिना पटना क मैथिल सब सेहो शपथ खेने छथि जे कोनो कार्यक्रम कए आयोजनक कए कार्यक्रम मे शामिल नहि भ हतोत्साहित करब। रमन कहला जे पटना मे एकटा कचोट रहैत अछि जे मैथिली कार्यक्रम मे सभागार खाली रहैत अछि जखन कि आन ठाम एहन कार्यक्रम मे भीड बेसम्हार भ जाइत अछि। मंत्री कहला जे लोक मिथिला राज्यक मांग करैत छथि, मुदा एहन एकजुटता स कोन लडाई जीतल जा सकैत अछि। श्री रमन कहला जे सरकार मैथिली लेल बहुत किछु केलक अछि, मुदा एकजुटता एहि रहला क घाटा मैथिली उठा रहल अछि। पटना क मैथिल समाज कए अपन व्यवहारक समीक्षा करबाक चाही। श्री रमन कहला जे कला आ संस्कृति क संग संग ओ युवा आ खेल मंत्री सेहो छथि। ओ कहला जे सरकार अगिला किछु दिन मे 100टा स्टेडियम क शिलान्यास करत। राज्य मे खेल आ कला क विकास लेल बहुत किछु करबाक छै। रमन कहला जे सभागार मे बैसल लोक इ शपथ लथि जे कम स कम दू गोट मैथिल क बीचक समाद मैथिली मे करि आ नैना भुटुका कए मैथिली मे गप करबाक आदत लगाबी। एहि अवसर पर बिहार दूरदर्शन क उप निदेशक पीएन सिंह सेहो दर्शक क कमी कए रेखांकित केलथि आ एतबा सुंदर कार्यक्रम मे दर्शक क अभाव पर दुख प्रकट केलथि। कार्यक्रम मे पूर्व विधायक संजीव कुमार झा सेहो उपस्थित छलाह। कार्यक्रम करीब तीन घंटा चलल आ मंत्री शुरु स अंत धरि बैसल रहलाह। कार्यक्रम क संचालय प्रसिद्ध गीतकार सुधीर झा केलथि जखन कि स्वागत परमानंद झा केलथि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना। पांचटा पहाड़ी स घिरल राजगीर क घोड़ा-कटोरा आब पर्यटन मानचित्र पर आबि जाएत। राजगीर क रोपवे स आठ किलोमीटर घनघोर जंगल क रास्ता स गेला पर तीनटा पहाड़ी क बीच अवस्थित अछि घोड़ा कटोरा क झील। एखन धरि पर्यटक स दूर रहल इ स्थल आब घरेलू आ विदेशी पर्यटक क लेल खोलल जा रहल अछि। पर्यटन विभाग क प्रधान सचिव आ बिहार राज्य पर्यटन विकास निगम क अध्यक्ष सह प्रबंध निदेशक दीपक कुमार एकरा अंतिम रूप देबा मे लागल छथि। सब किछु ठीक रहल त मुख्यमंत्री नीतीश कुमार 27 जनवरी कए घोड़ा-कटोरा कए पर्यटक क लेल खोलबाक घोषणा करताह। एहि ठाम पेट्रोलियम पदार्थ स चलैवाला वाहन नहि जा सकत। एहि ठाम पहुंचबा लेल पर्यटक कए साइकिल या टमटम क सहारा लेब जरूरी अछि। पर्यटन विभाग आओर पर्यावरण आ वन विभाग क अधिकारी एहि स्थल कए इको फ्रेंडली बनेबा लेल प्रयास करि रहल छथि। घोड़ा कटोरा जेबा लेल राजगीर क रोपवे लग केवल टमटम आ साइकिल भेटत। पर्यटन विभाग क टमटम या साइकिल लेल पर्यटक स कोनो शुल्क नहि लेत। पर्यटन निगम प्रथम चरण मे दसटा साइकिल आ सातटा टमटम चलेबाक व्यवस्था केलक अछि। घोड़ा-कटोरा जेबा लेल कच्ची सड़क पर मोरम डालल गेल अछि। बाट पर चलंत शौचालय, खेबा-पीबा लेल अस्थाई फूड प्लाजा क व्यवस्था सेहो अछि। पर्यटक क सुविधा क लेल रोपवे स लकए घोड़ा-कटोरा तक साइन बोर्ड लागल अछि। झील मे सैर करेबाक लेल दूटा पैडल बोट सेहो राखल गेल अछि।
Comments are closed.


text:
पर्सा वन्यजन्तु आरक्ष
पर्सा वन्यजन्तु आरक्ष (English: Parsa Wildlife Reserve) नारायणी अञ्चलक चितवन राष्ट्रिय निकुञ्जसँ जोड़ल वन्यजन्तु आरक्ष क्षेत्र छी, जे चितवन जिलाक पुबारी भागमे, मकवानपुर जिलाक दछिनबारी भागमे, आ पर्सा आओर बारा जिलाक उतरबारी भागसभमे पसरल अछि । एहि आरक्षक क्षेत्रफल ४९९ बर्ग कि.मी. अछि । बि.सं.१९८४मे जंगली हाथीक बासस्थान संरक्षण करबाक उद्देश्यसँ एहि आरक्ष केर स्थापना कएल गेल छल । ई ७५० मीटर सँ ९५० मीटर धरिक चुरे पहाड़ क्षेत्र अगुटने अछि । एकर हावापानि (जलवायु) उष्ण प्रदेशीय श्रेणीक अछि।
वनस्पति आ वन्यजन्तुसभ[सम्पादन करी]
एतए चुरे पहाड़क उपरुका भागमे सखुआ आओर निचलुका भागमे खैर, सिसो, साल आदिक जंगलसभ अछि । चुरे पहाड़क दच्छिन दिस टोलमे घासक मैदान अछि । एत हाथी, बाघ, चितुवा, भालु, गौर, निलगाए, चित्तल, मृग, लंगूर, बानर, हुड़ार, बन बिलाड़ि आदि जंगली जनावरसभ भेटैत अछि । ओकर साथे एत करीब ३०० प्रजातिक चिरइसभ भेटैत अछि । ताहिमे मयुर, धनेश, मएना आदि आबैत अछि । बहुत रास रेंगि कऽ चलएबाला / घुसकएबाला जानवरसभ जेना गहुमन, करैत, अजगर / अजेगर आदि सहो भेटैत अछि ।
सन्दर्भ सामाग्रीसभ[सम्पादन करी]
बाह्य जड़ीसभ[सम्पादन करी]
- वन्यजन्तु आरक्षक जानकारी
- पर्सा वन्यजन्तु आरक्ष नेपाल सरकार वन तथा भु-संरक्षण मन्त्रालय, राष्ट्रिय निकुञ्ज तथा वन्यजन्तु संरक्षण विभाग


text:
Look at the hands of people around you in the 20th and 21st century. The miracle of gems has caught them. There are ‘scientific’ minded people who are ashamed to think that gems can have any effect on men. Man is a product of osmosis of the physical and the mental. The body and the mind are equally part of our life. They inter penetrate each other. We cannot now restrict ourselves to the metrics of I.Q. We are compelled to admit E.Q. into the comprehensive understanding of human life.
काशीमे व्याकरण, दर्शन आ काव्यशास्त्र पढ़ि गाम इसहपुरमे अपना घर पर चौपाड़ि चलाए दस वर्ष निःशुल्क विद्यादान कएल। पछाति लक्ष्मीवती विद्यालय, सरिसब मे तथा संस्कृत विद्यापीठ, दरभंगामे आजीवन अध्यापन कएल। करीब 16 ग्रन्थ लिखल। विशेष उल्लेख्य अछि- मैथिलीमे मिथिलाभाषाविद्योतन, मिथिलाकोष, आ अलंकार सागर तथा संस्कृतमे भूषणसार, लिङ्गवचनविचार, रसिकमनोरञ्जिनी, समासशक्तिदीपिका। सभ प्रकाशित-प्रशंसित। शतकपूर्तिक अवसर पर दीनबन्धु-स्मृतिग्रन्थ प्रकाशित भेल। 2004 ई.मे साहित्य अकादमी हिनक जीवनचरित प्रकाशित कएल। हिनक मिथिलाभाषाविद्योतन पर मैथिली-साहित्य-परिषद् हिनका महावैयाकरणक पदवी प्रदान कएल जे मानू हिनक दोसर नाम भए गेल। ई मैथिली कें सर्वप्रथम मानक स्वरूप देल जे आइ धरि चलि रहल अछि।
अलङ्कार सागर
मैथिली भाषाक व्याकरण एवं कोष लिखलाक बाद महावैयाकरण दीनबन्धु झा सर्वाङ्गीण भाषाशास्त्रक एक अंगक रूपमे अलङ्कार विषय पर अलङ्कारसागरक रचना आरम्भ कएल, जे हुनक मृत्युक कारणें अपूर्णे रहि गेल। एहिमे मात्र 25 गोट अलङ्कारक विवेचन भए सकल। एकर प्रथम प्रकाशन पं. गोविन्द झाक द्वारा उपलब्ध कराओल गेल प्रतिलिपिक आधार पर आचार्य रमानाथ झाक सम्पादनमे 1967 ई.मे ग्रन्थालय प्रकाशन, दरभंगा सँ भेल। किछु अंश ग्रन्थकारक उपसृष्टधात्वर्थसंग्रहक संग संस्कृत विश्वविद्यालय दरभंगासँ सेहो छपल। एकर बादो मूल पाण्डुलिपिक किछु अंश पं. शशिनाथ झाक संरक्षणमे छल जाहिमे अप्रकाशित 4 टा अलंकार भेटल। सभटा संग्रह कए एतए कुल 30 अलंकारक संकलन कएल गेल अछि। एकर अतिरिक्त ग्रन्थलेखनक क्रममे बनाओल गेल अलङ्कारसूची आ विभिन्न ग्रन्थमे ओकर सन्दर्भ अग्रेतर शोधकर्ताक लेल एतए देल गेल अछि।
एतए काव्यालङ्कारक मौलिक विवेचन पारम्परिक शाब्दबोध-शैलीमे कएल गेल अछि। संस्कृतक काव्यशास्त्रीय ग्रन्थकें उद्धृत करैत ग्रन्थकार मैथिली भाषाक प्रकृतिक अनुरूप अलङ्कारक विवेचन कएने छथि, तें मैथिलीक सन्दर्भमे शास्त्रक मौलिक उद्भावना भेल भेल अछि। एहि दुर्लभ ग्रन्थक पुनःसम्पादित स्वरूप एतए प्रस्तुत अछि।


text:
Wednesday, October 23, 2013
पोलिथिन
पोलिथिन
कमलक बेटीक बिआह छल। लड़काबलाक कहब छेलै जे खेनाइमे माँछ-भात हेबाक चाही। हम सभ डलडाबला पुरी आ सागरक दूधक बनल मिठाइ नै खाएब। हमरो कमल बिआहक काड देने छल तँए हमहूँ बरियातीक स्वागत लेल पहुँचल छेलौं। बारह बजे राति बरियाती आएल। बारहअना बरियाती निसाँमे बुत्त रहए। जवान सबहक गप कि कही जे बुढ़बो सभ डीजेक धूनपर नचैत रहथि। हम कमलकेँ कहलिऐ-
“हौ कमल, बारहअना बरियाती पीने छह तँए जल्दी-जल्दी विधि-बेवहार ससारने चलह।”
कमल कहलक-
“से तँ ठीके कहै छिऐ।”
हम कहललिऐ-
“सभ बरियातीकेँ पंडालमे बैसाबह। आ चाह-नस्ता कराबह। तेकर पछाति विधि-बेवहारक काज शुरू करबिहऽ।”
कमल अपन भातिज िवनोदकेँ बजा कहलक-
“मैकसँ सभ बरियातीकेँ पंडालमे बैसैक आग्रह करही।”
मैकसँ कतेको बेर आग्रहक पछातिओ अदहा बरियाती डीजेक धूनपर नचिते रहल। हारि कऽ जे बरियाती पंडालमे बैसल छल तिनका सभकेँ नास्ता देल गेल। दुल्हाक पिताजीकेँ कहल गेल जे राति बेसी भऽ गेल अछि तँए डीजेकेँ बन्न कऽ चाह-नास्ता करै जाउ। तेकर पछाति विधि-बेवहारक काज हएत। लड़काबला केतेक निहोरा-विनती केलक तखनि जा कऽ डीजे बन्न भेल आ बरियाती सभ चाह-नास्ता लेल पंडालमे बैसल। युवक सभकेँ आश्वासन देल गेल जे चाह-नास्ताक पछाति अहाँ सभ डीजे बाजाक आनन्द लेब। सएह भेल। नवयुवक बरियाती सभ डीजे बाजा चालू करा फेरो नाचए लगल। घरवारी आ बरियातीक बूढ़-बुजुर्ग विधि-बेवहारक काजमे लगि गेल। मड़बा लग बर-कनियाँक तिलक पछाति दुर्वाक्षत भेल। बरकेँ बिआह करैले छोड़ि बरियाती सभ जनवासामे आएल। हम कमलकेँ बजा कहलिऐ-
“जल्दी-जल्दी पंडालमे टेबुल सेट कऽ बरियातीकेँ भोजन लेल बैसाबह।”
सएह भेल। पंडालमे बरियाती सभ आबि बैसला। डीजे बन्न भेल। बरियाती सभ अपन-अपन ग्रुपमे बैसला। सबहक आगू पलेट आ गिलास देल गेल। माँछ-भातक संग सलादक सेहो बेवस्था छल। जखनि भोजन शुरू भेल तँ कमल हमरोसँ भोजनक आग्रह केलक। हम कहलिऐ-
“बरियातीक पछाति हम खेनाइ खाएब।”
कमल हमरासँ फेर आग्रह केलनि-
“तखनि पंडालमे भोजनक बेवस्था देखियौ। कोनो टेबुलपर कोनो चीजक अभाव नै हेबाक चाही।”
हम पंडालमे गेलौं तँ देखै छी जे लगधग अदहा बरियाती पोलिथिनसँ दारू गिलासमे लऽ लऽ पीब रहल छथि। किछु बरियाती अंग्रेजी दारूक बोतल सेहो खोलने छथि। किछुए बरियाती छला जे खाली भोजनेटा कऽ रहल छला। देखि कऽ हम छगुन्तामे पड़ि गेलौं। पोलिथिनमे देशी दारू रहैए जेकर गंध हमरा बरदास नै भेल। हम पंडालसँ बाहर भऽ गेलौं।
बरियातीक भोजन पछाति सर-कुटुम आ गौआँ-घरुआकेँ भोजनक लेल बैसौल गेल। ओहूमे देखै छी जे अदहासँ बेसी लोक पोलिथिन आ अंग्रेजी दारू भोजनक संग पीब रहल छथि। हम एकबेर फेर छगुन्तामे पड़ि गेलौं। कमलकेँ कहलिऐ-
“हौ कमल, बेसी लोक पीआके भऽ गेल अछि।”
ओ बाजल-
“यौ नन्द भायजी, पानि उघैबलासँ लऽ कऽ मड़बा सजबैबला आ रसोइआ सभकेँ बूझू घूसमे पोलिथिन देबए पड़ल अछि। बिना दारूक कोनो काजे नै हएत। पिछला साल मैलाममे एकटा भोज छल। हमर पितिया ससूर मरि गेल रहथिन। ओहू भोजमे देखलिऐ जे पानि उघैबलासँ लऽ कऽ रसोइआ तककेँ घरवारी पोलिथिन आनि-आनि दइ छेलखिन। यौ भाय, आब तँ बिनु दारूक कोनो काजे ने ससरैए।”
हम कहलिऐ-
“हम रूपैआ दऽ देबै मुदा पोलिथिन वा कोनो दारूक बोतल नै देबै। चाहै हमर काज हुअ अथबा नै हुअ।”
कमल बाजल-
“जखनि बेर पड़त तखनि बुझबै।”
कातिक मासक समए। सभ गोटे अपन-अपन वाड़ी-झाड़ीमे तीमन-तरकारी रौपैमे बेस्त। हमरो कट्ठा दुइएक भीठ खेत। ओइ कोलामे सभ साल अल्लू रोपै छी। एमकीओ भीखनासँ हर मोल लऽ खेत जोता तैयार करेलौं। किएक तँ अपना हर-बरद नै। बरद रखबो करब तँ जोतत के। अपना हर जोतैक लूरि नै। दिल्ली-पंजाब खुजबाक कारणे हरबाहा भेटब मोसकिल। तँए सभ खेती-गिरहस्तीक काज टेकटरेसँ होइए। टेकटरबलाकेँ अगुरबारे रूपैआ दऽ अबै छी आ ओ समैपर आबि खेत जोति दइए। मुदा अखनि खेत सभमे धानक फसिल लगल अछि। तँए अखनि टेकटरकेँ जाएब मोसकिल। तही दुआरे भीखनासँ हर मोल लऽ अल्लूक खेत तैयार करेलौं। घोघरडीहा बजारसँ साइकिलपर अल्लूक बीआ आ खादो कीनि अनलौं। आब समस्या अछि। जे रोपत के। बीआ आ खाद तँ अपनो गिरा लेब। मुदा कोदारिसँ दन के काटत? अपना जौं काटब तखनि तँ पएरे कटि जाएत। पछिला साल सएह ने भेल रहए। जोशमे आबि अपने विदा भेल रही दन कटैले आ पत्नीकेँ खाद आ बिआ गिरबैले लऽ गेल रही। कोदारिसँ दू दन काटि कऽ अल्लू तँ रोपलौं मुदा तेसर दनमे तेहन ने पएर कटाएल जे लोक सभ टाँगि कऽ गामपर अनलक। दू सएसँ बेसी रूपैआ दबाइमे लगल आ एक पनरहिया चलल-फिरल नै भेल।
रातिमे खाइतकाल पत्नी बजली-
“अल्लू पचता भऽ रहल अछि। पचता अल्लूमे झुल्सा पकड़त। लत्ती गलि जाएत आ अल्लू किछु ने हएत। केकरो पकड़ि अल्लू रोपा लिअ।”
हम कहलिऐ-
“से तँ ठीके कहै छिऐ।”
भोरे हम भीखना लग गेलौं आ कहलिऐ-
“आइ हमर अल्लू रोपि दए।”
भीखना बाजल-
“हमरा एक्को पलक छुट्टी नै अछि। हमरा तँ हरे जोतैसँ छुट्टी नै रहैए। दू सए टाकामे हर बेचै छी। अखने तँ समए अछि जे किछु कमा लेब। जखनि धान कटि जाएत आ खेत खाली भऽ जाएत तब सभ गोटे टेकटरेसँ हर जोताएत। अखनि तँ टेकटर जाइक बाटे नै छै। तँए लोक वाड़ी-झाड़ी करैले हर मोल लइए।”
भीखनाक गप सुनि ओतएसँ हम बितबा लग गेलौं ओकरो अल्लू रोपैक आग्रह केलिऐ। बितबा कहलक-
“हम अपने फिरिसान छी। मंगली माए नैहर चलि गेल। ओकरा माएकेँ लकबा मारि देलकै। हमरा माल-जाल सभकेँ देखए पड़ैए आ भानसो अपने करए पड़ैए। किएक तँ बेटी जे मंगली अछि ओ पढ़ैले इसकूल चलि जाइए। बूझू अखनि सभ काज अपने करए पड़ैए।”
हम कहलिऐ-
“हौ, आब अल्लू पचता भऽ रहल अछि। अपनासँ दन काटले ने हएत।”
तब बितबा कहलक-
“यौ गिरहत, भीलबा लग चलि जाउ। ओकरा बैसले देखै छिऐ। चारिम दिन पंचाबसँ ऐबे कएल अछि।”
भीलबा लग गेलौं। ओ मोबाइलमे गीत सुनै छल। हमरा देखते टोकलक-
“गिरहत गोर लगै छी।”
हम कहलिऐ-
“नीक्के रहऽ। कहिया गाम एलहक?”
भीलबा बाजल-
“चारिम दिन एलौंहेँ। केम्हर-केम्हर आएल छेलिऐ गिरहत?”
हम कहलिऐ-
“हौ, हमरा अल्लू रोपेबाक अछि। तँए तोरे लग एलिय हेन। कनी आइ हमर बेगरता सम्हारि दैह।”
तखनि भीलबा कहलक-
“हमर तबियत ठीक नै अछि। हमरा सक्क नै हएत।”
हम कहलिऐ-
“हौ भीलाइ तोरा लग बड़ आशासँ आएल छेलौं। आइएटा हमर काज सम्हारि दैह।”
ताबेतमे भीलबाक माए अँगनासँ निकलल। ओ भीलबासँ कहलक-
“जो गिरहतकेँ अल्लू रोपि दही गऽ। गिरहतक हमरापर बड़ उपकार छै। बैसाखमे अपन बकरी लालबाबूकेँ खेरही चरि नेने रहै तँ ओ बकरी बान्हि नेने रहए। हमरा पता लगल तँ लालबाबू लग गेल रही मुदा ओ बकरी नै देलक। कहलक, बकरी सरपंच ओइठाम दऽ अबै छी ओतेसँ लऽ जाएब। इहए गिरहत लालबाबूकेँ बुझा अपन बकरी दियौलक। जाही हिनकर काज कऽ दही गऽ।”
भीलबा बाजल-
“गिरहत, अहाँक अल्लू रोपि देब। मुदा बोइनक ऊपरसँ किछु आरो खरचा करए पड़त।”
हम पुछलिऐ-
“की खर्च लेबहक? चाह-पान लऽ किछु अलगसँ दऽ देबह।”
भीलबा बाजल-
“से नै हएत। बोइनक अलाबे एकटा पोलिथिन देबए पड़त।”
हमरा कमलक गप मन पड़ि गेल। मुदा की करब। अल्लू पचता भऽ रहल छल। हम सोचमे पड़ि गलौं जौं एकरा पोलिथिन गछि लइ छी तँ अपन सिद्धान्तक विपरीत काज हएत।
बिच्चेमे भीलबा टोकलक-
“गिरहत, बीस टाका तँ अलगसँ खर्च करए पड़त मुदा अल्लू तँ रोपा जाएत।”
हम कहलिऐ-
“हौ बाउ, बात बीस टाकाक नै छै। हम दारू पीनाइकेँ नीक नै बुझै छी। हम तोरा मिठाइ खाइले पच्चीस टाका दऽ देबह मुदा पोलिथिन नै देबह।”
भीलबाक माए सभ गप सुनैत, ओ बजली-
“जो, गिरहतक अल्लू रोपि दहिन गऽ बोइनक अलाबे किछु नै मांगही। ठीके कहै छथुन ई सभ नै पी।”
भीलबा हमरा संगे विदा भऽ गेल।
Subscribe to: Post Comments (Atom)


text:
नीतीश कुमार नरेंद्र मोदी संग बैसार केँ बाद मीडिया सँ कहला कि केंद्र केँ सामना हम अप्पन बात राखलहुँ। पहिनो हम अप्पन बात राखने छलौ। गंगा बेसिन पर अप्पन चिंता सँ केंद्र केँ अवगत करेलहुँ। बाढ़िक कहर झेल रहल बिहार क' प्रधानमंत्री जी हरसंभव मदद करबाक भरोसा देलान्हि।
अपने केँ बता दी बिहार म' गंगा नदी केँ बढ़ैत जलस्तर आर तेज जल प्रवाह केँ कारण नदी केँ आस - पास बसल बक्सर, भोजपुर, पटना, वैशाली, सारण, बेगूसराय, समस्तीपुर, लखीसराय, खगड़िया, मुंगेर, भागलपुर आर कटिहार जिला म' बाढ़िक स्थिति उत्पन्न भ' गेल अछि। पटना, वैशाली, भोजपुर आर सारण जिला केँ दियारा क्षेत्र बाढ़ि सँ बेसी प्रभावित अछि।
आपदा प्रबंधन विभाग केँ कहब अछि कि बाढ़ि सँ प्रभावित सभ जिला म' राहत आर बचाव काज जारी अछि। पटना स्थित बाढ़ि नियंत्रण कक्ष केँ मुताबिक, राज्य म' गंगा, पुनपुन, गंडक आर सोन नदी कैको जगह पर ख़तरा केँ निशान सेँ ऊपर बही रहल अछि।
नियंत्रण कक्ष म' प्रतिनियुक्त सहायक अभियंता विजय कुमार मंडल आय कहला कि इंद्रपुरी बैराज म' सोन नदी केँ जलस्तर म' वृद्घि दर्ज कायल जे रहल अछि। भोर आठ बजे इंद्रपुरी बैराज केँ पास सोन नदी केँ जलस्तर 4,35,402 क्यूसेक छल जे भोर नौ बजे बढ़लाक बाद 4,40,441 क्यूसेक दर्ज कायल गेल।
विजय कुमार कहला कि गंगा नदी बक्सर, दीघा, गांधीघाट, हाथीदह, भागलपुर आर कहलगांव म' ख़तरा केँ निशान सँ ऊपर बही रहल अछि, जखन की बूढ़ी गंडक, खगड़िया व घाघरा गंगपुर सिसवन (सीवान) मेँ खतराक निशान सँ ऊपर बही रहल अछि।
आपदा प्रबंधन विभाग के एक अधिकारी कहला कि बाढ़ि प्रभावित लोग सभ केँ दियारा क्षेत्र सेँ सुरक्षित निकालल जे रहल अछि। सभ केँ राहत शिविरों मेँ पहुँचाओल जे रहल अछि, जाहि ठाम बाढ़ि प्रभावित लेल भोजन, पैन, महिला आर पुरुष सभक लेल अलग-अलग शौचालय, स्वास्थ्य जांच, जरूरी दवाई, साफ-सफाई आर प्रकाश केँ पर्याप्त व्यवस्था कायल गेल अछि।
एम्हर, गया-बिहारशरीफ राष्ट्रीय राजमार्ग (एनएच) 82 पर हिसुआ केँ आसपास बाढ़ि सँ आवागमन बाधित भेल अछि। बाढ़िक पैनक तेज बहाव सेँ ओहिठामक सड़क क्षतिग्रस्त भ' गेल अछि। एनएच 31 पर बख्तियारपुर -मोकामा केँ बीच दुइ-तीन जगह पर घुटना भरी पैन बही रहल अछि।
एनएच 30 पर मनेर लग पैनक बहाव तेज भेला सँ आवागमन पर असर पड़ल अछि। मोकामा-मुंगेर एनएच 80 पर कैको जगह बाढ़िक पैन बही रहल अछि। सभ सँ बेसी सबौर-कहलगांव लग तेज बहाव सँ सड़क केँ खतरा अछि। आरा-बक्सर केँ बीच एनएच 84 पर सेहो बाढ़िक पैन बही रहल अछि।


text:
पटना। 16 मार्च। आब जल्दे बिहारक सभ प्रतियोगी परीक्षा ऑनलाइन लेल जायत। बिहार कमर्चारी चयन आयोग पेपर लीक कांड से सबक लैत बिहार सरकार आब राज्य प्रतियोगी परीक्षा सभकेँ ऑनलाइन आयोजित करबाक मोन बना रहल अछि। आय गुरुवार दिन एक निजी चैनल से बातचीत करैत बिहार के शिक्षा मंत्री अशोक चौधरी कहलनि कि बिहार मे आब सभ प्रतियोगी परीक्षा क' ऑनलाइन आयोजित करबाक लेल काज शुरू काएल जे रहल अछि। जाहि तरहे एहिबेर बिहार कर्मचारी चयन आयोग केर परीक्षा मे धांधली भेल, ओहिसे सबक लैत राज्य सरकार परीक्षा सभकेँ ऑनलाइन आयोजन पर तेजी सँ काज क' रहल अछि।
अशोक चौधरी कहलनि कि मुख्यमंत्री नीतीश कुमार सेहो कहलनि अछि कि बिहार मे परीक्षार्थि सभक नीक भविष्य के देखैत आब सभ प्रतियोगी परीक्षा ऑनलाइन आयोजित करबाक जरूरत अछि। शिक्षा मंत्री कहलनि कि ऑनलाइन परीक्षा होयबा सँ धांधली केर कम आशंका रहैत अछि। एहि संबंध मे दोसर एजेंसि सभसे जानकारी एकट्ठा काएल जे रहल अछि आओर एहिके जल्दे लागू काएल जायत। आगा ओ कहलनि ऑनलाइन परीक्षा केँ पहिने प्रतियोगी परीक्षा मे लागू काएल जायत। ऐहिक बाद सफलता भेटला पर बोर्ड परीक्षा मे एहि एहिके लागू काएल जायत।


text:
दरअसल, हिरासत म' लेल गेल परीक्षार्थी कुनू आन परीक्षार्थी के जगह परीक्षा म' शामिल भेल छथि। कड़ा सुरक्षा व्यवस्था केर बावजूद फर्जी परीक्षार्थी परीक्षा कक्ष म' सहूलियत सँ दाखिल भ' गेलथि। एडमिट कार्ड के जांचक क्रम म' तीनो पकड़ल गेल आओर केंद्र अधीक्षक तत्काल तीनों क' पुलिस के हवाले क' देलनि।
बताओल जे रहल अछि कि पहिल पाली म' गिरफ्तार दू पुरुष परीक्षार्थी म' एक मधुबनी जिलाक लौकही निवासी गुड्डू कुमार आओर एक आन समस्तीपुर जिला निवासी ललित कुमार छथि। दोसर पाली म' उदाकिशुनगंज के पूजा कुमारी क' वास्तविक परीक्षार्थी राज कुमारी के जगह परीक्षा म' बैसल पकड़ल गेल।


text:
जल संसाधन मंत्रालय के एक अधिकारी कहला कि ई राशि 2 एसटीपी बनेबाक लेल, मौजूदा एसटीपी के नवीनीकरण, 2 पंपिंग स्टेशन केर निर्माण आओर लगभग 400 किलोमीटर तक नवा भूमिगत जलमल नेटवर्क बिछेबा पर खर्च कायल जायत।
नमामि गंगे कार्यक्रम गंगा क' निर्मल आओर अविरल बनेबाक मोदी सरकार के महत्वाकांक्षी परियोजना अछि। मु़ख्यमंत्री नीतीश कुमार सेहो पटना मे गंगा केर स्वच्छताक विषय के कैको बेर उठेला आओर एहि बारे मे नीतीश कुमार किछ दिन पहिने प्रधानमंत्री नरेन्द्र मोदी से सेहो चर्चा केना छला।
मंत्रालय दिस सँ जारी बयान केर मुताबिक, पटना शहर के सैदपुर क्षेत्र मे 60 एमएलडी क्षमता बला एसटीपी बनेबाक लेल आओर 227 किलोमीटर के नवा भूमिगत जलमल नेटवर्क बिछेबाक लेल कुल 600 करोड़ टाकाक ठेका देल जे चुकल अछि। ऐहिक संगे मौजूदा एसटीपी के नवीनीकरण आओर लगभग 180 किलोमीटर के नवा भूमिगत जलमल नेटवर्क बिछेबाक अलग-अलग परियोजनाक लेल 450 करोड़ टाका आवंटित होयत।


text:
पटना। बिहार देश क पहिल राज्य अछि जे अपन निगरानी तंत्र कए मजबूत करबा लेल एंड्रॉयड ऑपरेटिंग सिस्टम कए अपनेलक अछि। बिहार मे मोबाइल टेक्नोलॉजी क इस्तेमाल निगरानी लेल कैल जा रहल अछि। बिहार राज्य सड़क विकास निगम क अधिकारी एहि माध्यम स सड़क परियोजना क काज कोना चलि रहल अछि तेकर निगरानी सह जानकारी रखताह। इ अधिकारी जिला मुख्यालय कए अपन ऑफिस मे बैसकए गूगल क एंड्रॉयड ऑपरेटिंग सिस्टमयुक्त स्मार्टफोन क मदद स सड़क परियोजना क जायजा लैत रहताह। इ तकनीक तत्काल दूटा परियोजना पर प्रयोग कैल जा रहल अछि। जाहि मे स एकटा 1,602 करोड़ क अछि। एकर तहत गंगा नदी पर 5.5 किलोमीटर लंबा पुल तैयार करबाक अछि, जे बख्तियारपुर कए शाहपुर स जोडत। एकर संगहि चारि लेन वाला 45.4 किलोमीटर क अप्रोच रोड सेहो बनत। दोसर परियोजना 917 करोड़ क अछि। इ आरा आ मोहनिया क बीच दू लेन वाला सड़क कए चारि लेन मे बदलल जाएत।
-
बाह, बिहार सभ किछु में पहिल बनि रहल अछि
Comments are closed.


text:
दोसर सोशल मीडिया मीट मे लोक होएत सम्मानित
फेसबुक ग्रुप ‘’सहरसा’’ क परिकल्पना उतरल धरातल पर
सहरसा । पिछला साल जेंका एहि साल सेहो सोशल मीडिया आ साहित्य क दिग्गज क जुटानी सहरसा मे होएत । फेसबुक पर बनल सहरसा ग्रुप क परिकल्पना पिछले साल जेंका एहि साल सेहो सफल होएत । साहित्य आ सोशल मीडिया क एहि जुटानी मे सहरसा क बहुत रास कवि, साहित्यकार आ सोशल मीडिया क दिग्गज एक ठाम बैसताह। जेकरा आभासी दुनियाँ में जनैत छी ओकरा स सोझा साक्षात्कार होएत।
21 अगस्त कए सहरसा क स्थानीय रेड क्रॉस सभागार में फेसबुक पर बनल सहरसा ग्रुप क सभ गोटे एक ठाम बैसत आ साहित्य क रसमंजरी संगे सोशल मीडिया क उपयोगिता पर चर्चा होएत। सहरसा ग्रुप क एडमिन कुमार रविशंकर क ई परिकल्पना छल जे पिछला दू साल से धरातल पर उतरि रहल अछि। एहि सोशल मीडिया मीट मे मुख्य अतिथि क रूप ‘’परिकल्पना’’ क संस्थापक आ निदेशक रविन्द्र प्रभात छथि । संगे एहि मीट मे सथानीय कवि आ मीडिया आ साहित्य क लोग आउताह।
कार्यक्रम क रूपरेखा बताबैत एडमिन रविशंकर बतेलथि जे एहि कार्यक्रम मे सोशल मीडिया क उपयोगिता पर चर्चा संगे विभिन्न प्रकार सांस्कृतिक कार्यक्रम होएत। संगे स्थानीय साहित्य, मीडिया आ सोशल मीडिया क किछु गोटे कए सम्मानित कैल जाएत ।